Pasangan warga emas disamun, dipukul dengan kayu besbol

MELAKA: Sepasang suami isteri warga emas berdepan detik cemas apabila cermin kereta mereka dipecah menggunakan kayu besbol sebelum beg tangan serta dompet mereka disamun dua lelaki bermotosikal di Taman Muhibbah, Jalan Pantai Emas, Klebang Besar di sini, Sabtu lepas.

Mangsa, Gan Chuei Lan, 66, berkata, kejadian berlaku kira-kira 10.45 malam ketika dia dan suami, Gue Boon Guan, 65, yang menaiki kereta jenis Proton Iswara baru sahaja tiba di hadapan rumah mereka.

“Suami (Gue) ketika itu keluar dari kereta untuk membuka pintu pagar rumah manakala saya masih di dalam kereta dan sedang memasukkan telefon bimbit ke dalam beg tangan. Saya mendengar lelaki menjerit ‘beg’ dan memecahkan cermin tingkap penumpang hadapan dengan kayu.

“Serpihan cermin yang pecah terkena muka saya dan dalam keadaan panik, saya beralih ke tempat duduk pemandu untuk keluar dari kereta serta sempat mencampakkan beg tangan ke dalam pagar rumah sambil menjerit kuat meminta tolong,” katanya.

Pasangan itu ditemui pemberita ketika menerima lawatan Ahli Dewan Undangan Negeri Klebang Datuk Lim Ban Hong di kediaman mereka hari ini.

Bercerita lanjut mengenai kejadian yang berlaku kurang dari lima minit itu, Gan berkata, seorang lagi lelaki kemudian memanjat pintu pagar rumah mereka lalu mengambil beg tangannya.

Menurut Gan, suaminya dipukul dengan kayu besbol di bahagian kaki kiri serta dompetnya dirampas manakala kedua-dua suspek kemudian melarikan diri dengan motosikal sama.

“Kejadian sangat mencemaskan, sampai hari ini saya dan suami masih ketakutan. Lagipun ini bukan kejadian pertama… sebelum ini, anak saya juga pernah disamun di hadapan rumah dan beberapa rumah jiran juga pernah dipecah masuk.

“Suami telah membuat laporan polis kira-kira 11.30 malam hari sama dan polis telah datang ke rumah untuk membuat siasatan lanjut,” katanya dan menambah mereka kerugian wang tunai kira-kira RM400 akibat kejadian itu.

Sementara itu, Lim berkata, beliau telah memohon kepada polis khususnya Balai Polis Batang Tiga untuk meningkatkan rondaan di Taman Muhibbah dan beberapa taman perumahan berhampiran.

Beliau berkata, insiden pecah rumah dan samun di kawasan berkenaan bukan sahaja mengancam keselamatan penduduk tetapi menimbulkan ketakutan khususnya dalam kalangan warga emas yang rata-ratanya telah menetap lebih 20 tahun di kawasan perumahan itu. – BERNAMA


‘Fun fair’ Puncak Alam beroperasi tanpa lesen – MPKS

PUNCAK ALAM: Majlis Perbandaran Kuala Selangor (MPKS) mengesahkan tapak pesta ria (fun fair) di Puncak Alam tidak mendapat kelulusan dan lesen operasi daripada pihak berkuasa tempatan (PBT).

Yang Dipertuanya, Rahilah Rahmat berkata, penganjur telah beberapa kali mengemukakan permohonan lesen hiburan, namun didapati tidak lengkap.

Katanya, penganjur sewajarnya mengemukakan permohonan lesen kepada Jabatan Perlesenan MPKS dalam tempoh 45 hari bagi mendapatkan ulasan daripada jabatan teknikal lain seperti Jabatan Penguatkuasaan, Jabatan Keselamatan dan Kesihatan Pekerjaan serta pihak polis.

“Bagaimanapun, sehingga hari ini tiada ulasan dan sokongan diterima dan mereka beroperasi tanpa kebenaran,” katanya seperti dilapor Sinar Harian hari ini.

Beliau berkata demikian pada sidang akhbar selepas melakukan tinjauan di tapak pesta ria yang mengakibatkan tiga mangsa cedera akibat terjatuh dari satu permainan di taman tema berkenaan pada Isnin malam.

Dalam insiden tersebut, seorang daripada mangsa iaitu wanita dilaporkan cedera parah, manakala dua lagi masih tidak diketahui status kecederaan.

“Oleh kerana kawasan ini tidak diserahkan lagi kepada MPKS, ia masih lagi di bawah pemilik tanah (pemaju) dan mereka beri kebenaran kepada penganjur untuk (pesta ria) beroperasi,” katanya. Justeru, tegas beliau, pihaknya menjalankan siasatan di bawah Peruntukan 6 (1) Enakmen Hiburan dan tempat-tempat hiburan 1995.

“Kesalahan itu memperuntukkan denda maksimum RM25,000 atau penjara sehingga tiga tahun, jika sabit kesalahan dan pesta ria turut diarahkan tutup dan tidak boleh beroperasi sepenuhnya,” ujarnya.

Author

Diyana Rahip

View all posts

View all posts


JPS ramal banjir di Terengganu dan Kelantan, hari ini dan esok

KUALA LUMPUR: Jabatan Pengairan dan Saliran (JPS) meramalkan kemungkinan berlaku banjir di beberapa kawasan di Terengganu dan Kelantan, esok dan hari berikutnya.

JPS dalam kenyataan pada Rabu memaklumkan, banjir boleh berlaku sekiranya hujan yang signifikan terus berlaku di lembangan Sungai Setiu, Sungai Dungun, Sungai Kemaman, Sungai Paka, Sungai Besut yang kesemuanya di Terengganu dan Sungai Golok di Rantau Panjang, Kelantan.

Ramalan itu adalah berdasarkan makluman ramalan hujan Jabatan Mateorologi  Malaysia dan hasil simulasi model ramalan banjir.

Di Terengganu, beberapa kawasan berisiko banjir esok adalah daerah Setiu (Kampung Che Mohid, Sekolah Kebangsaan Kampong Besut dan kawasan sekitarnya) mulai jam 5 petang, manakala ( Kampung Permaisuri, Kampung Nyatoh dan kawasan sekitarnya) mulai jam 8 malam.

“Jumaat ini, JPS meramalkan banjir akan berlaku di kawasan daerah Dungun (Kampung Wa dan kawasan sekitarnya) serta di daerah Kemaman  (Sungai Pinang dan kawasan sekitarnya) mulai jam 8 pagi,” menurut kenyataan itu.

Pada tarikh sama, JPS turut meramalkan kawasan dijangka berlaku banjir di Kelantan adalah di daerah Pasir Mas (Kampung Lubok Stol dan kawasan sekitarnya) mulai jam 12 tengah hari manakala kawasan sekitar Kampung Kubang Pak Hitam, Kampung Tok Deh, Kampung Lanchang, Kampung Siput mulai 9 pagi.

JPS turut meramalkan kejadian berlaku banjir di Terengganu pada Jumaat ini  seperti di kawasan daerah Besut (Rumah Pam Pelagat dan kawasan sekitarnya) dan Daerah Paka (Kampung Luit dan kawasan sekitarnya) mulai jam 7 malam.

“Banjir yang diramalkan boleh berlaku lebih awal atau lewat dari masa yang dijangkakan. Amaran ini dikeluarkan bagi membolehkan semua penduduk terutamanya di kawasan yang dijangka banjir berwaspada dan mematuhi arahan pihak berkuasa atau agensi pengurusan bencana banjir,” menurut kenyataan itu.

Orang ramai boleh melayari laman sesawang https://publicinfobanjir.water.gov.my, Facebook @PublicInfoBanjir dan Twitter @JPS_InfoBanjir untuk maklumat lanjut. – BERNAMA


Lebih 200,000 veteran ATM termasuk tidak berpencen terima BKKA 17 April ini

ALOR GAJAH: Lebih 200,000 veteran Angkatan Tentera Malaysia (ATM) termasuk yang tidak berpencen akan menerima Bantuan Khas Kewangan Aidilfitri (BKKA) sebanyak RM350 setiap seorang pada 17 April ini.

Timbalan Menteri Pertahanan, Adly Zahari berkata, pembayaran berkenaan membuktikan keprihatinan Kerajaan Perpaduan kepada golongan veteran khususnya mereka yang tidak berpencen agar dapat mengurangkan beban kewangan membuat persiapan sempena Aidilfitri.

“Kita mempunyai veteran tidak berpencen sekitar 79,000 orang manakala mereka yang berpencen lebih 100,00 orang dan kesemua mereka akan mendapat manfaat ini yang diumumkan Perdana Menteri Datuk Seri Anwar Ibrahim pada Belanjawan 2023 Februari lepas,” katanya kepada pemberita di Freeport A’Famosa Outlet di sini hari ini.

Beliau berkata demikian selepas Program Memasak dan Pengagihan Bubur Lambuk dengan Kerjasama Pusat Khidmat Rakyat Parlimen Alor Gajah melibatkan 1,500 bekas bubur.

Mengulas lanjut, Adly yang juga Ahli Parlimen Alor Gajah berkata kerajaan menerusi Kementerian Pertahanan turut meraikan anggota tentera yang bertugas di luar negara seperti di Lebanon sempena Hari Raya akan datang.

Beliau berkata, pelbagai sumbangan dan keperluan menyambut hari raya akan disalurkan kepada golongan berkenaan yang terlibat dalam misi keamanan di luar negara.

“Ada sebahagian kepimpinan Kementerian Pertahanan akan menyambut Aidilfitri bersama dengan mereka yang tidak dapat pulang beraya kerana tugas menjaga keamanan antaranya pasukan Malbatt (Malaysian Battalion) di Lebanon,” katanya.

Dalam pada itu, beliau berkata kawalan keselamatan dan rondaan di sempadan negara termasuk laluan tikus dan lokasi panas terus dipertingkatkan bagi mengekang kemasukan warga asing atau sebarang aktiviti penyeludupan menjelang Hari Raya. – BERNAMA


Jho Low dalam konvoi kereta ke rumah Najib di Bukit Tunku

KUALA LUMPUR: Bekas pegawai bank memberitahu Mahkamah Tinggi di sini hari ini bahawa, ahli perniagaan dalam buruan, Low Taek Jho atau Jho Low berada dalam konvoi kereta ke rumah Datuk Seri Najib Tun Razak di Bukit Tunku pada 2011.

Bekas Pengarah Bukan Eksekutif AmBank, Cheah Tek Kuang, 75, berkata, beliau ke rumah Najib untuk membantu membuka akaun bank bekas perdana menteri itu.

Saksi pendakwaan ke-39 itu berkata demikian ketika disoal balas oleh peguam Tan Sri Muhammad Shafee Abdullah pada perbicaraan kes rasuah dan pengubahan wang haram yang dihadapi Najib membabitkan RM2.3 bilion milik 1Malaysia Development Berhad (1MDB).

Cheah berkata, pada Januari 2011, beliau diambil di rumah untuk dibawa ke rumah Najib dengan sebuah kereta.

“Apabila kereta ambil saya, ada konvoi dua tiga kereta. Saya dalam kereta dengan pemandu. Kereta lain ada orang lain. Sampai di rumah Najib, saya nampak Jho Low dalam kereta lain,” katanya.

Cheah bagaimanapun berkata, beliau tidak berkomunikasi dengan Jho Low semasa di rumah Najib.

Menurutnya, tidak banyak yang diketahuinya tentang Jho Low sebelum 2011, dan ahli perniagaan itu tidak pernah menjadi pelanggan bank tersebut.

“Saya hanya dua atau tiga kali berjumpa dengannya untuk mesyuarat makan tengah hari. Tetapi beliau mempunyai tabiat datang lewat,” katanya sambil menambah Jho Low pernah lewat 30 minit.

Saksi itu turut menafikan pernah menerima hadiah telefon BlackBerry daripada Jho Low.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion milik 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Tiga tahun tak bayar, ‘rider’ rosakkan motor sebelum bagi balik kepada ejen

CYBERJAYA: Baru-baru ini, tular di media sosial video seorang penunggang p-hailing menyepak motosikal yang dipercayai miliknya beberapa kali sehingga mengalami kerosakan di sebuah pusat beli belah di Puchong.

Jelas kelihatan bahagian belakang motosikal itu ‘terpelanting’ akibat disepak.

Turut kelihatan, beg berwarna merah jambu dipercayai Food Panda tersadai tidak jauh dari kenderaan itu.

Difahamkan, individu terbabit tidak membayar duit bulanan motosikal selama hampir tiga tahun menggunakannya.

Ketua Polis Daerah Serdang Asisten Komisioner A A Anbalagan berkata, kejadian berlaku jam 3.10 petang pada 11 September lalu disebabkan pemilik motosikal tidak berpuas hati dengan penarikan motosikal disebabkan mempunyai tunggakan bayaran selama 34 bulan.

Menurutnya, lelaki itu menendang motosikalnya sendiri sebelum serah kepada ejen tarik kenderaan.

“Laporan tarik motosikal dibuat oleh ejen tarik kenderaan pada hari sama di Balai Polis Brickfield,” katanya dalam kenyataan hari ini.

??? #fypシ #foodpanda

♬ original sound – Alshah – Al Shah

Di ruangan komen, rata-rata netizen mengkritik tindakan lelaki berkenaan kerana dianggap tidak bersyukur dengan harta yang dimilikinya.

“Aku walau marah macam mana sekalipun, aku takkan rosakkan harta yang bawa aku cari rezeki. Tapi entah lah bang, semoga urusan kau dipermudahkan..,” komen netizen.

“Motor tu lah kau ciduk order buat isi perut, esok try hantar order jalan kaki tengok,” selar pengguna TikTok.

“Memang ada jenis kalau marah dia rosakkan harta benda. Marah macam mana pon jangan dirosakkan harta benda kita beli pakai duit, kerja keras nak dapatkan sesuatu,” kongsi netizen.

Author

Nurul Ain Japri

View all posts

View all posts


Abang Tesla kahwin kali kedua, isteri pertama bagi izin lepas dipujuk

CYBERJAYA: Pempengaruh yang sering bercerita mengenai kereta jenama Tesla miliknya mengejutkan warga net apabila mengumumkan dia bernikah buat kali kedua.

Abang Tesla menerusi TikToknya berkata, perkahwinan keduanya itu telah mendapat restu daripada isteri pertamanya.

Walaupun mendapat restu, usai solat bersama kelihatan isterinya tidak dapat menahan air mata dan memeluk erat pempengaruh tersebut.

“Tiga jam sebelum melangsungkan pernikahan kedua, solat Subuh sama-sama sambil diiringi air mata.

“Mungkin ramai yang berkahwin tanpa pengetahuan isteri, tapi saya tidak. Saya tidak akan membelakangi isteri saya,” katanya.

Dalam pada itu, lelaki itu bersyukur mempunyai isteri yang menjaga aibnya sebagai seorang suami.

“Tipulah kalau dia tak sedih, tapi saya ambil masa untuk pujuk hati dia tentang hasrat saya. Isteri yang baik adalah isteri yang taat kepada suami dan menjaga maruah suami,” jelasnya.

Tambahnya lagi, sebaik sahaja selesai majlis akad nikah bersama isteri kedua Abang Tesla terus berjumpa dengan isteri pertamanya untuk memastikan emosinya stabil.

Abang Tesla menakhiri video dengan menyatakan bahawa tidak salah untuknya berpoligami

“Poligami adalah sesuatu yang Allah beri untuk memperbetulkan apa yang silap. Jangan disebabkan orang lain, poligami dipandang hina di mata manusia,” ujarnya.

Perkongsian itu nyata membuka ruang untuk netizen meluahkan pendapat masing-masing yang rata-rata tidak berpuas hati dengan tindakan pempengaruh tersebut.

“Aku tak sekeras kau bro, tak sanggup lihat orang yang mula-mula ada dengan aku ketika jatuh, bangun, susah senang bersama sedih dalam pasrahnya,” luah netizen.

Saya sebagai lelaki pun dapat rasakan betapa sakitnya bila diduakan cintanya, sebab bila dah poligami ni memang hidup dah tak sama dah dengan isteri pertama,” kongsi netizen.

“Kadang-kadang terfikir, seorang suami sayang sangat pada isteri tapi macam mana boleh ada hati dekat orang lain? Dan niat untuk berkahwin walaupun isteri izin tapi macam mana sanggup teruskan,” komen netizen.

Author

Nurul Ain Japri

View all posts

View all posts


Vida jadi pilihan Only You peraga emas

Oleh: FATTAH RAZZAQ

KUALA LUMPUR: Usahawan kosmetik popular, Datuk Seri Vida dipilih sebagai wajah selebriti bagi memperagakan barang kemas jenama tempatan ‘Only You’ keluaran milik Foo Bao.

Pengasas jenama itu yang juga Ketua Pegawai Eksekutif, Foo Bao Sdn. Bhd, Foo Chai Luen berkata, pihaknya memilih Vida bagi meningkatkan populariti penjenamaan barang kemas memandangkan figura itu seorang individu yang unik dan terkenal di negara ini.

Malah menurut beliau, Vida juga sinonim dalam memperagakan barang perhiasan berharga itu dengan cara pemasaran yang kreatif di media sosial sebelum ini.

“Kami percaya barang kemas yang dicipta dengan reka bentuk inovatif membuatkan kami terkenal dengan jolokan nama penghantaran koleksi barang kemas luar biasa.

“Koleksi kami menjadi tarikan awam dan ia terbukti apabila dalam tempoh sehari pameran hari ini kami sudah jual barang kemas hampir dua kilogram (kg).

“Malah, sasaran jualan kami bagi tempoh tiga hari pameran adalah 10kg barang kemas dengan nilai keseluruhan mencecah RM2 juta,” katanya.

Majlis perasmian barang kemas ‘Only You’ oleh Vida berlangsung semalam pada Pameran Singnature Emas dan Barang Kemas di Pusat Konvensyen Setia Spice di Pulau Pinang.

Sempena majlis itu, pengasas produk kesihatan dan kosmetik, Vida Beauty itu menggayakan barang kemas berharga RM1 juta.

Mengulas lanjut, Chai Luen memberitahu pihaknya menyasarkan jualan RM 2 bilion menerusi pengenalan rangkaian produk Only U.

Tambahnya, sasaran jualan bagi pameran itu adalah sebanyak RM2.5 juta di mana jualan RM500,000 berjaya dicatatkan semalam.

Sementara itu, Vida meluahkan rasa teruja selepas dipilih dirinya dipilih sebagai wajah untuk menggayakan barang kemas jenama Only You.

Jelasnya, penggunaan barang perhiasan diri juga menjadi sebati dalam kehidupan masyarakat kini yang turut menjadi simbol prestij, kekayaan dan kuasa.

“Trend sekarang memang orang suka beli dan pakai barang kemas jadi bagi saya tak rugi jika kita beli barang perhiasan ini kerana ia merupakan salah satu konsep pelaburan untuk masa depan.

“Kita kena ingat harga emas ini tak pernah turun dan ia menjadi aset kerana bagi peminat barang kemas mereka mesti akan sentiasa mencari keluaran terbaru untuk koleksi mereka,” katanya.

Author

Media Variasi

View all posts

View all posts


Kementerian Kewangan pertimbang bina rumah mesra rakyat kepada mangsa banjir

JERTIH: Kementerian Kewangan melalui Syarikat Perumahan Negara Berhad (SPNB) akan mempertimbangkan untuk memberi kelulusan pembinaan Rumah Mesra Rakyat (RMR) kepada mangsa banjir di seluruh negara.

Timbalan Menteri Kewangan, Datuk Seri Ahmad Maslan berkata, mangsa banjir yang rumah mereka mengalami kerosakan sepenuhnya akibat bencana alam itu boleh memohon rumah di bawah SPNB.

“Petang esok saya akan dapatkan data terperinci dengan SPNB tentang keperluan bantuan untuk rumah mangsa banjir yang musnah sama sekali yang boleh mereka (SPNB) bantu.

“Contohnya seperti tahun-tahun sebelum ini mangsa banjir yang rumah mereka rosak sepenuhnya akibat banjir di Kampung La memohon Rumah Mesra Rakyat atas usaha pemimpin setempat,” katanya kepada pemberita selepas program Lawatan dan Penyampaian Bantuan kepada 200 mangsa banjir di Sekolah Kebangaan (SK) Kampung La di Hulu Besut, dekat sini hari ini.

Tambahnya, pembinaan RMR di atas tanah sendiri tersebut merupakan satu kaedah untuk membantu mangsa banjir di negara ini, namun ada bayaran bulanan dikenakan.

“Ia tidak percuma tetapi kaedah bayaran yang dikenakan tidak terlalu tinggi dan mampu milik selain ada jumlah subsidi yang tinggi dan rumah dibina oleh kontraktor tempatan.

“Permohonan ini hanya pilihan dan kerana kami juga turut mengalu-alukan bantuan rumah daripada pihak lain seperti baitulmal dan sebagainya,” katanya yang turut melawat tapak rumah mangsa yang musnah dihanyutkan banjir di kampung tersebut.

Pegawai Pertahanan Awam Daerah Besut, Kapten (PA) Ramlan Ros Wahid ketika dihubungi Bernama semalam berkata, berdasarkan maklumat, 11 rumah di Kampung La musnah 100 peratus selepas dihanyutkan air banjir yang deras manakala sebuah lagi mengalami kerosakan teruk dan terpaksa dibaiki sebelum boleh diduduki. – BERNAMA


Kondominium mewah 42 tingkat jadi ‘sarang’ warga asing

KUALA LUMPUR: Kondominium mewah setinggi 42 tingkat yang terletak di kawasan ibu kota dikesan menjadi ‘sarang’ penempatan warga asing, sejak lebih tiga tahun lalu.

Hampir keseluruhan unit di dua blok bangunan lengkap dengan kawalan keselamatan itu dipercayai dihuni oleh warga asing termasuk penthouse dua tingkat yang mempunyai enam bilik terletak di bahagian paling atas bangunan berkenaan.

Perkara itu dibongkar Jabatan Imigresen Malaysia (JIM) dalam Operasi Bersepadu di kondominium di Jalan Munshi Abdullah di sini, kira-kira 1 pagi tadi.

Ketua Pengarah JIM, Datuk Ruslin Jusoh berkata, serbuan dijalankan selepas risikan dan aduan orang awam mengenai kebanjiran warga asing di kawasan itu.

“Dalam serbuan itu, seramai 3,016 warga asing diperiksa dan daripada jumlah itu, seramai 136 warga asing berusia antara 20 hingga 70 tahun ditahan atas pelbagai kesalahan.

“Mereka yang ditahan terdiri daripada warga Indonesia (45), Pakistan (41), India (33), Indonesia (12), Nepal (4) dan Thailand (1).

“Kesalahan tertinggi dikesan adalah tinggal lebih masa, pasport tamat tempoh dan tiada dokumen perjalanan yang sah,” katanya dalam sidang media selepas operasi berkenaan.

Ruslin berkata, operasi dengan kekuatan 338 pegawai dan anggota JIM dari Putrajaya, Wilayah Persekutuan Kuala Lumpur, Melaka dan Negeri Sembilan itu turut mendapat kerjasama Jabatan Pendaftaran Negara (JPN) serta Angkatan Pertahanan Awam Malaysia (APM).

“Ini kali kedua JIM menyerbu lokasi terbabit dengan kali pertama semasa Perintah Kawalan Pergerakan (PKP) kira-kira dua tahun lalu.

“Siasatan awal mendapati warga asing ini menyewa di dua blok kondominium yang mana setiap unit mempunyai tiga atau empat bilik dan kediaman itu dihuni sekurang-kurangnya lapan orang.

“Kadar sewa bagi setiap bilik berharga antara RM500 hingga RM800 sebulan bergantung kepada saiz bilik. Ada yang ditahan tinggal di penthouse dan ini menunjukkan warga asing mempunyai kemampuan yang besar,” katanya.

Namun, katanya, JIM akan menjalankan siasatan lanjut termasuk mengesan majikan dan pemilik unit kediaman itu.

Beliau berkata, kesemua warga asing ditahan dibawa ke Depoh Tahanan Imigresen Semenyih, Selangor, untuk siasatan lanjut mengikut Akta Imigresen 1959/63, Akta Pasport 1966 dan Peraturan-Peraturan Imigresen 1963.

Untuk rekod, sebanyak 7,169 operasi dilaksanakan JIM sejak Januari lalu sehingga kelmarin, dengan 48,656 pendatang asing tanpa izin (Pati) dan 245 majikan ditahan. – Harian Metro

Author

Media Variasi

View all posts

View all posts


Annuar Musa jemput ketua demonstrasi kongsi idea

KUALA LUMPUR: Ahli Parlimen Ketereh, Tan Sri Annuar Musa menyindir penganjuran demonstrasi mengenai kenaikan harga barang kerana pada pendapatnya belum ada lagi sejarah dunia ini demonstrasi boleh kurangkan inflasi.

“Yang hendak berdemo, demolah, negara kita demokrasi tetapi saya belum jumpa lagi negara boleh kurangkan inflasi dengan cara ini.

“Yang kedua kita segan dengan negara lain, inflasi antara lapan hingga 10 peratus mereka buat kerja, kita baru 2.8 peratus sudah sibuk nak demo.

“Saya hendak tawarkan mereka ketua demo kalau ada masa datang jumpalah saya, saya hendak dengar idea, saya pun bukan pandai buat seorang, yang mana ada idea bagus nak bantu saya, saya hendak buat kerja.

“Macam minggu ini kita jumpa Bank Negara, pakar-pakar rujuk kita tahu inflasi bukan negara kita sahaja tapi berlaku di banyak negara, ia benda kompleks, yang penting ada usaha untuk tangani isu ini, ada perkara kita boleh kawal ada benda kita tak boleh kawal,” katanya.

Beliau berkata kepada pemberita di Anugerah Industri Ekonomi Digital Malaysia di Pusat Konvensyen Kuala Lumpur, pada Ahad.

Mengulas isu ada pihak mahu cepatkan pilihan raya katanya, lebih baik pihak berkaitan menumpukan kerja dan tanggungjawab sebagai wakil rakyat.

“Saya rasa elok kita tumpukan yang bekerja kerana rakyat di luar sana banyak masalah.

“Tetapi bagi memilih yang berpolitik, negara kita bebas (demokrasi). Bagi kita (wakil rakyat), ada peranan dan tanggungjawab, kita bekerja. Benda ini tidak mudah, jadi lebih baik kita tumpu bekerja,” katanya.

Author

Tun Puteh Wanti

View all posts

View all posts


Dakwaan batal pengecualian cukai Yayasan Albukhary: Kementerian Kewangan akan buat laporan polis

KUALA LUMPUR: Kementerian Kewangan akan membuat laporan polis berhubung dakwaan tular di media sosial yang mengatakan bahawa bekas Menteri Kewangan, Lim Guan Eng telah membatalkan status pengecualian cukai Yayasan Albukhary dan surat pembatalan itu ditandatangani oleh pegawai Kementerian Kewangan.

Dalam kenyataan di sini hari ini kementerian itu berkata, pihaknya memandang serius tuduhan berkenaan, dan laporan polis akan dibuat berhubung dakwaan palsu itu.

Menurut kenyataan itu, Kementerian Kewangan sama ada melalui bekas Menteri Kewangan dan/atau pegawai-pegawainya, tidak membuat sebarang pembatalan kepada kelulusan pengecualian cukai yang telah diberikan kepada Yayasan Albukhary.

Menurutnya, Yayasan Albukhary diluluskan di bawah subseksyen 44(6) Akta Cukai Pendapatan sebagai institusi yang ditubuhkan bukan untuk tujuan mencari keuntungan namun semata-mata ditubuhkan bagi maksud amal.

Selasa lepas, Perdana Menteri, Datuk Seri Anwar Ibrahim semasa sesi Soal Jawab Perdana Menteri (PMQ) di Parlimen mengesahkan Lim tidak pernah membatalkan pengecualian cukai yang diberikan kepada Yayasan Albukhary sepanjang kira-kira dua tahun memegang jawatan Menteri Kewangan bermula Mei 2018 lepas. – BERNAMA


GTA tawar sembilan wajah baharu calon PRU15

CYBERJAYA: Gerakan Tanah Air (GTA) menawarkan sembilan wajah baharu terdiri daripada pemimpin dan artis sebagai calon bertanding Pilihan Raya Umum ke-15 (PRU15).

Sembilan calon tersebut ialah Mohd Khairul Azam Abdul Aziz atau Buzze Azam dari Parti Putra; Ketua Pejuanita Pejuang, Datin Paduka Che Asmah Ibrahim; Presiden Berjasa, Zamani Ibrahim dan Timbalan Presiden Berjasa, Datuk Mohd Rosli Ramli.

Selain itu, Naib Presiden yang juga Pengarah Pilihanraya Berjasa, Ir. Lukman Al-Hakim; Setiausaha Agung Berjasa, Zulkifli Yahya; pelakon dan pengarah, Dr. Ahmad Idham Ahmad Nazri serta pelakon yang juga pengasas Ikatan Silaturahim Brotherhood, Azlan Sani Zawawi atau lebih dikenali sebagai Lando Zawawi.

Lukman menerusi hantaran di Facebook hari ini, berkongsikan poster wajah-wajah calon GTA tersebut dan menjelaskan perbezaan parti mereka dengan parti-parti politik lain.

“Didokongi bukan sahaja parti-parti politik yang baharu, tiada rekod politik kotor, tetapi gerakan ini juga memperlihatkan penyertaan banyak badan bukan kerajaan (NGO) dan tokoh-tokoh nasional yang selama ini bersuara demi kepentingan agama, bangsa dan tanah air dari luar tembok politik.

“GTA merupakan wadah berwibawa yang berjaya mengumpulkan pemimpin-pemimpin yang boleh membantu merejuvenasi politik negara dengan imej baharu.

“Semua calon-calon yang akan ditampilkan GTA merupakan individu yang bebas salah laku dan dakwaan di mahkamah. Malah merupakan pemain politik baharu tanah air yang bebas dari kehidupan kotor politikus sedia ada,” tegas Lukman.

Beliau yakin dan percaya, PRU15 ini merupakan medan terbaik bagi rakyat untuk memilih dan menghantar pemimpin-pemimpin berwajah baharu ke Parlimen Malaysia.

Katanya, impian rakyat Malaysia untuk menjadikan negara sebagai unggul dan bermaruah dapat dicapai, dengan imej baharu dan kewibawaan serta ketokohan calon-calon GTA ini.

Dalam kenyataan sama, Lukman turut berkata, PRU15 kali ini boleh dikatakan sebagai ‘Peperangan Besar dan Penting’ atau ‘Father of all Elections’.

“Parti UMNO dan BN akan cuba sekali lagi bangkit berkuasa demi menyelamatkan masa depan politik saki baki pemimpin yang sedang didakwa kes korupsi di mahkamah, dan PH yang dilihat sudah hilang taring akibat kegagalan 22 bulan pemerintah cuba sekali lagi meyakinkan pengundi.

“Berbeza pula dengan sebuah gerakan rakyat yang dinamakan sebagai GTA yang muncul di tengah-tengah kemelut politik tanah air,” katanya lagi.

Author

Faridah Amiratul

View all posts

View all posts


Kad merah tak patahkan semangat Muhammad Azam tampil prestasi terbaik

SEPANG: Meskipun kecewa digantung dua perlawanan susulan dilayangkan kad merah ketika bertemu Vietnam di Hanoi baru-baru ini, insiden itu sedikitpun tidak mematahkan semangat pemain pertahanan skuad Harimau Malaya, Muhammad Azam Azmi Murad.

Sebaliknya, pemain berusia 21 tahun itu menganggap perkara berkenaan sebagai sesuatu yang mematangkan beliau sebagai pemain kebangsaan sekali gus tekad untuk tidak mengulangi kesilapan tersebut pada masa akan datang.

Pemain Terengganu FC itu pada masa sama menjadikan pengajaran tersebut sebagai pembakar semangat bagi menebus kembali kesalahan sekiranya diberi peluang untuk beraksi menentang Thailand pada perlawanan separuh akhir kedua Piala Persekutuan Bolasepak ASEAN (AFF) 2022 di Bangkok, Selasa ini.

“Bagi saya benda ini pengalaman baharu untuk saya sebab saya tak pernah kena kad merah, jadi ia mematangkan saya.

“Kalau diberi peluang saya akan beri sepenuh hati dan tak beri Thailand jaringkan gol…kita nak buru gol dan pergi ke final,” katanya ketika ditemui pemberita di Lapangan Terbang Antarabangsa Kuala Lumpur (KLIA) di sini hari ini.

Pemain kelahiran Pulau Pinang itu sebelum ini digantung dua perlawanan susulan satu insiden pada aksi Piala AFF 2022 berdepan Vietnam di Stadium My Dinh yang menyaksikan dia dilayangkan kad merah.

Dalam pada itu, Muhammad Azam turut berharap agar skuad Harimau Malaya dapat menampilkan permainan terbaik menentang Thailand di gelanggang keramat pasukan tuan rumah di Stadium Thammasat.

Skuad Harimau Malaya berlepas ke Bangkok hari ini untuk aksi timbal balik separuh akhir menentang skuad Gajah Perang dengan kelebihan satu gol selepas mencatat kemenangan tipis 1-0 di Stadium Nasional Bukit Jalil, malam semalam.

Sekiranya berjaya menjinakkan pasukan Thailand yang merangkul enam gelaran Piala AFF, skuad Harimau Malaya akan bertemu pemenang satu lagi aksi separuh akhir antara Vietnam dan Indonesia di pentas final pada 13 dan 16 Januari ini. – BERNAMA


Paip penyambung meletup, terbakar di PIC Pengerang

JOHOR BAHRU: Kebakaran dan letupan berlaku di salah satu paip penyambung di Kompleks Bersepadu Pegerang (PIC), dekat Kota Tinggi, pada jam 3.40 petang tadi dan berjaya dipadamkan sepenuhnya lebih sejam kemudian.

PETRONAS Refinery and Petrochemical Corporation Sdn Bhd (PRPC), dalam kenyataan, memaklumkan kebakaran itu berjaya dikawal dan dipadamkan sepenuhnya oleh Pasukan Tindakan Kecemasan (ERT) pada jam 4.50 petang tadi.

“Semua pihak berkuasa sudah dimaklumkan dan tiada kecederaan dilaporkan dan insiden berkenaan tidak memberi kesan atau ancaman kepada komuniti sekitar,” menurut PRPC.

Beberapa klip video insiden kebakaran itu tular di media sosial Facebook sejak beberapa jam lalu. – BERNAMA


DAP tak perlu letak calon jika tidak hormat Agong – Noh Omar

PETALING JAYA: “Jika DAP tidak boleh hormati Agong bubar Parlimen, tidak perlu letak calon DAP pada Pilihan Raya Umum (PRU) ke-15 nanti,” kata Pengerusi Badan Perhubungan UMNO Selangor, Tan Sri Noh Omar.

Beliau sinis mencadangkan DAP agar tidak perlu menyertai PRU15.

“Boikotlah pilihan raya, tak perlu letak calon.

“Kerajaan negeri enggan bubar DUN tetapi sedar kos meningkat apabila buat pilihan raya dua kali.

“Jika tidak mahu susahkan rakyat apa salahnya buat pilihan raya serentak.

“Jika betul pentingkan masalah rakyat bubar la sama-sama, kenapa dahulu boleh buat sekali kali ini tak boleh,” katanya pada sidang media selepas merasmikan Konvensyen Aspirasi Koperasi Malaysia (AsKOM) di Auditorium Angkatan Koperasi Kebangsaan Malaysia Berhad (Angkasa) Kelana Jaya hari ini.

Turut hadir, Presiden Angkasa, Datuk Seri Dr. Abdul Fattah Abdullah dan Datuk Mohd Ali Mansor Ketua Pengarah Institut Koperasi Malaysia.

Terdahulu, beliau mengulas tindakan Charles Santiago menfailkan saman pemula terhadap Datuk Seri Ismail Sabri Yaakob, Kerajaan Malaysia dan Suruhanjaya Pilihan Raya (SPR) susulan pembubaran Parlimen yang dibuat Perdana Menteri Isnin lalu.

Saman pemula itu difailkan di Mahkamah Tinggi Kuala Lumpur semalam, bertujuan menghalang SPR daripada menjalankan PRU.

Charles menuntut supaya satu deklarasi bahawa kuasa yang terletak pada Yang di-Pertuan Agong mengikut Perkara 55(2), Perlembagaan Persekutuan hanya boleh dilaksanakan mengikut Perkara 40(1) dan (1A).

Perkara 55(2) membabitkan Yang di-Pertuan Agong boleh memprorog atau membubarkan Parlimen.

Sebelum ini, Pengerusi BN, Datuk Seri Dr Ahmad Zahid Hamidi berkata, pembangkang sengaja memberi pelbagai alasan bagi mengelak dan menolak proses demokrasi supaya PRU15 dilengahkan.

Author

Tun Puteh Wanti

View all posts

View all posts


Bekerja sebagai satu pasukan, jayakan reformasi dan inisiatif ekonomi dirancang – PM Anwar

KUALA LUMPUR: Mesyuarat Khas Perdana Menteri bersama Ahli Jemaah Menteri dan Ketua-Ketua Setiausaha Kementerian mengenai Kajian Separuh Penggal, Rancangan Malaysia Ke-12 (KSP RMK-12) di Putrajaya hari ini bersetuju supaya semua pihak perlu bergerak sebagai satu pasukan ke arah mempercepatkan pelaksanaan reformasi dan inisiatif ekonomi yang dirancang.

Perdana Menteri, Datuk Seri Anwar Ibrahim yang juga Menteri Kewangan berkata KSP RMK-12 perlu menunjukkan keprihatinan kerajaan dalam menyelesaikan masalah rakyat susulan daripada perubahan dan cabaran sosioekonomi semasa.

“(Oleh itu) Input-input daripada semua kementerian akan diambil kira dalam penyediaan KSP RMK-12 ini.

“Sehubungan itu, semua kementerian perlu lebih serius serta bertindak dengan lebih proaktif, agresif dan berani bagi menyelesaikan isu-isu pelaksanaan dasar, terutamanya berkaitan rakyat mengikut lunas perundangan sedia ada,” katanya menerusi satu catatan di Facebook hari ini.

Anwar berkata, mesyuarat khas berkenaan diadakan bagi membincangkan hala tuju baharu (2023–2025) yang perlu dibentangkan dalam KSP RMK-12 bagi memastikan ekonomi negara kekal kukuh dan berada di landasan yang tepat ke arah mencapai agenda Malaysia MADANI.

“KSP RMK-12 merupakan dokumen dasar yang signifikan dalam menentukan hala tuju pembangunan sosioekonomi negara yang seimbang dari segi pemikiran, kerohanian dan kebendaan berteraskan nilai-nilai murni,” katanya. – BERNAMA


9,152 calon dipanggil temu duga untuk isi 4,914 jawatan tetap di KKM – SPA

PUTRAJAYA: Seramai 9,152 calon dipanggil temu duga bagi urusan pelantikan tetap untuk mengisi 4,914 kekosongan jawatan Pegawai Perubatan Gred UD43, Pegawai Pergigian Gred UG41 dan Pegawai Farmasi Gred UF41 bagi 2023, demikian menurut Suruhanjaya Perkhidmatan Awam (SPA).

SPA dalam kenyataan hari ini memaklumkan urusan temu duga itu berlangsung dari 1 Mac lepas hingga 22 Mac lepas.

Jumlah kekosongan jawatan itu melibatkan 4,263 jawatan bagi Pegawai Perubatan Gred UD43, 335 jawatan untuk Pegawai Pergigian Gred UG41 dan 316 jawatan untuk Pegawai Farmasi Gred UF41.

“SPA telah mengemukakan senarai nama calon yang hadir temu duga kepada Kementerian Kesihatan (KKM) pada 31 Mac 2023 untuk semakan terperinci bagi memastikan semua calon yang dilantik memenuhi syarat khusus yang ditetapkan oleh KKM,” menurut SPA.

Antara syaratnya ialah calon telah dilantik secara kontrak (Contract of Service) di KKM berdasarkan Surat Pekeliling Ketua Setiausaha KKM Bilangan 4 Tahun 2016; telah menamatkan latihan siswazah di dalam atau di luar negara; merupakan lantikan kontrak mulai 2016 hingga 2020 sahaja.

Syarat lain ialah calon tidak pernah meletak jawatan, tidak pernah ditamatkan perkhidmatan dan tidak pernah dikenakan tindakan tatatertib sepanjang tempoh kontrak; dan tidak pernah menolak tawaran pelantikan tetap.

“Bagi urusan pelantikan tetap 2023, seramai 4,914 calon akan dilantik tetap berdasarkan kekosongan sedia ada.

“Baki calon yang memenuhi syarat khusus KKM tetapi tidak ditawarkan lantikan tetap pada sesi pengambilan kali ini akan dijadikan calon simpanan. Sekiranya terdapat kekosongan jawatan pada masa hadapan, calon-calon simpanan akan dilantik secara tetap. Sementara calon yang tidak memenuhi syarat khusus tidak akan dilantik,” menurut kenyataan itu.

SPA memaklumkan keputusan temu duga dijadualkan pada 17 April 2023 melalui e-mel, hebahan di portal rasmi dan Facebook SPA manakala surat tawaran pelantikan tetap melalui Sistem Tawaran Pelantikan (MySTP) akan dikeluarkan pada 2 Mei 2023.

Calon perlu membuat persetujuan penerimaan tawaran dalam tempoh 14 hari dan melengkapkan semua dokumen yang dikehendaki. – BERNAMA


Najib nafi dakwaan beliau akan dibebaskan segera jika BN menang PRU15

KUALA LUMPUR: Datuk Seri Najib Tun Razak menafikan dakwaan bahawa beliau akan dibebaskan segera menerusi pengampunan diraja jika Barisan Nasional memenangi Pilihan Raya Umum ke-15 (PRU15).

Tetuan Shafee & Co melalui kenyataan hari ini memaklumkan bahawa Najib meluahkan kekecewaan mendalam beliau terhadap tindakan menggunakan namanya dalam propaganda politik yang tidak berasas meskipun bekas Perdana Menteri itu sudah dipenjarakan.

“Anak guam kami ingin menafikan sekeras-kerasnya kesemua dakwaan ini. Anak guam kami telah secara konsisten, sejak permulaan perbicaraannya pada 2018, menyatakan bahawa beliau mahu dibebaskan melalui proses kehakiman di mahkamah kerana beliau bukan sahaja ingin mendapatkan kebebasan tetapi juga membuktikan integriti dan legasinya.

“Beliau yakin bahawa peluang terbaiknya untuk dibebaskan ialah melalui permohonan semakan kehakiman yang dikemukakan selaras dengan Peraturan 137 Kaedah-Kaedah Mahkamah Persekutuan 1995.

“Permohonan Najib secara khusus bersandarkan kepada asas bahawa proses dan keputusan yang dibuat oleh Mahkamah Persekutuan dalam rayuan beliau terjumlah kepada menafikan hak perlembagaannya bagi perbicaraan yang adil kerana peguam tidak diberi peluang melakukan persiapan rapi sehingga menyebabkan tiada hujah dikemukakan sekali gus meletakkan anak guam kami dalam situasi tanpa wakil pembelaan yang efektif di mahkamah,” menurut kenyataan itu.

Kenyataan itu menyebut jika keputusan permohonan semakan kehakiman memihak kepada Najib, bekas Perdana Menteri tersebut akan memohon perbicaraan semula bagi membuktikan bahawa beliau tidak bersalah.

Najib, 69, kini meringkuk di Penjara Kajang selepas Mahkamah Persekutuan pada 23 Ogos lepas mengekalkan sabitan dan hukuman penjara 12 tahun serta denda RM210 juta yang dijatuhkan ke atasnya selepas beliau didapati bersalah menyeleweng RM42 juta dana SRC International Sdn Bhd. – BERNAMA


Kerajaan Perpaduan 100 hari dapat markah 62.8 peratus

KUALA LUMPUR: Selepas 100 hari mentadbir, Kerajaan Perpaduan memperoleh skor keseluruhan 62.8 peratus hasil bancian awam oleh Fieldwork Intelligence Research Management (FIRM Research).

Kaji selidik itu dijalankan dalam tempoh 10 hari membabitkan 1,220 responden berusia 21 hingga 70 tahun ke atas di seluruh negara.

Majoriti responden menyifatkan 100 hari pentadbiran Kerajaan Perpaduan berada pada tahap memuaskan tetapi masih jauh daripada tahap kecemerlangan di bawah kepimpinan Datuk Seri Anwar Ibrahim.

Ketua Pegawai Penyelidikan FIRM Research yang mengepalai kajian berkenaan, Prof Datuk Dr Baharuddin Aziz berkata, kaji selidik itu turut menyentuh isu gagasan Malaysia Madani, kos sara hidup, harga barang dan rasuah serta salah guna kuasa.

Mengikut pecahan peratusan, beliau berkata, 554 responden atau 45.4 peratus yakin, hanya 154 atau 12.6 peratus lagi yakin sepenuhnya terhadap kepemimpinan Pengerusi Pakatan Harapan (PH) mentadbir negara.

Katanya, 302 atau 24.8 peratus responden tidak pasti dengan kepemimpinan Anwar, manakala 125 atau 10.2 peratus yakin ‘sikit-sikit’ dan hanya 85 responden tidak yakin langsung.

“455 responden atau 37.3 peratus yakin Malaysia akan bertambah stabil, maju dan makmur, manakala 598 responden yakin Perdana Menteri mampu mentadbir Kerajaan Perpaduan dengan berkesan.

“Namun rakyat juga menyatakan ketidakyakinan terhadap kerajaan dalam usaha membendung kenaikan kos sara hidup dan mengawal harga barang keperluan. Justeru, kerajaan disaran tampil dengan satu pelan tindakan bagi mengatasi masalah berkenaan,” katanya pada sidang media, di sini hari ini.

Beliau berkata demikian selepas membentangkan hasil kaji selidik 100 Hari Kerajaan Perpaduan di mana 4 Mac lalu genap 100 hari Datuk Seri Anwar Ibrahim memegang jawatan sebagai Perdana Menteri Malaysia selepas beliau dilantik pada 24 November 2022.

Soal selidik itu juga mengumpul cadangan dan pendapat yang orang ramai ingin sampaikan kepada kerajaan yang diterajui Anwar.

Tiga metodologi kajian iaitu temu bual bersemuka, panggilan telefon dan melalui internet membabitkan 310 responden di wilayah utara, tengah (319), selatan (274), timur (155) serta Sabah dan Sarawak (162).

“Kaji selidik itu membabitkan responden Melayu seramai 566 orang, Cina (320), India (191), Bumiputera Sarawak (47), Bumiputera Sabah (48) dan lain-lain (48),” katanya

Dalam pada itu, Baharuddin ketika diminta mengulas mengenai penemuan kajian itu katanya, Kerajaan Perpaduan dilihat belum ada ‘road map’ yang tepat dan hala tuju pentadbiran antara punca ia masih jauh dari tahap kecemerlangan.

“Tanpa hala tuju yang jelas juga menjadi punca pelabur asing masih 50-50 hendak melabur atau tidak kerana bimbang Malaysia belum stabil.

“Kerajaan Perpaduan perlu kurangkan kenyataan yang menyebabkan rakyat marah, stress.

“Contohnya kalau ayam mahal jangan makan ayam, jangan begitu kerana ia menyebabkan rakyat marah.

“Isu makan, isu pekerjaan, isu pendidikan, isu kelangsungan hidup amat sensitif dan wajar dielakkan,” katanya.

Hasil kaji selidik ini dijangka berada di pasaran secara digital dalam dua minggu akan datang.

Author

Tun Puteh Wanti

View all posts

View all posts


Bicara kes saman Anwar terhadap Muhyiddin bermula Ogos 2024

KUALA LUMPUR: Perbicaraan kes saman Datuk Seri Anwar Ibrahim terhadap Tan Sri Muhyiddin Yassin akan bermula Ogos tahun depan di Mahkamah Tinggi di sini.

Saman itu berhubung ucapan didakwa berbaur fitnah mengenai Anwar menerima gaji sebanyak RM15 juta semasa berkhidmat sebagai Penasihat Ekonomi Negeri Selangor.

Peguam Datuk S.N Nair, yang mewakili Perdana Menteri, berkata pada pengurusan kes hari ini, Pesuruhjaya Kehakiman Roz Mawar Rozain menetapkan perbicaraan selama sembilan hari iaitu pada 5,6,7,12,13,14, 26, 27 dan 28 Ogos 2024.

“Mahkamah juga mengarahkan pihak-pihak memfailkan permohonan interlokutari, jika ada, selewat-lewatnya pada 15 Jun 2023. Pengurusan kes seterusnya pada 21 Jun 2023,” katanya ketika dihubungi pemberita.

Prosiding hari ini turut dihadiri seorang lagi peguam Anwar iaitu Jaden Phoon Wai Ken manakala Chetan Jethwani dan Ivy Shu mewakili Muhyiddin.

Pada 20 Disember 2022, Anwar memfailkan saman itu mendakwa Muhyiddin, yang juga Pengerusi Perikatan Nasional (PN), membuat kenyataan fitnah tersebut dalam satu ucapan semasa ‘Grand Finale Perikatan Nasional Padang Serai’ di Taman Selasih, Kulim sebagai menyokong calon PN Datuk Azman Nasrudin bagi PRU15 pada 5 Dis 2022.

Sehubungan itu, Anwar, 75, menuntut daripada Muhyiddin antaranya ganti rugi am, ganti rugi teruk, ganti rugi teladan dan perintah injunksi untuk menghalang beliau daripada terus menerbit atau mengedarkan kenyataan fitnah serupa.

Muhyiddin dalam pernyataan pembelaan pula mendakwa ucapan beliau itu tidak berunsur fitnah sebaliknya adalah komen yang adil selain ia sebahagian daripada kempen politik untuk menyokong Azman. – BERNAMA


Pegawai gred 54 ke atas paling banyak terima rasuah

KUALA LUMPUR: Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki menzahirkan kebimbangan beliau terhadap trend gejala rasuah yang berlaku dalam kalangan pegawai kerajaan gred 54 ke atas.

Menurut Azam, pembabitan pegawai kerajaan gred 54 ke atas menunjukkan peningkatan sejak tahun 2018 dan turut membabitkan kes berprofil tinggi.

“Sekarang ini ia jadi seperti satu kebiasaan pula dan ini agak menakutkan apabila penerima rasuah itu membabitkan pegawai awam gred 54 ke atas.

“Selain itu, kes profil tinggi ini turut membabitkan ahli politik, pemimpin negara, peguam dan lain-lain,” katanya ketika menjadi tetamu rancangan Tamu Kito di Facebook NEGERIfm Official hari ini.

Jelasnya, kes berprofil tinggi agak sulit dan kompleks untuk disiasat berbanding kes lain.

“Sebagai contoh pegawai kerajaan Jusa C yang mengambil rasuah RM200,000, SPRM perlu menyiasat kerana bukan dia seorang saja menerimanya, kerana ada banyak lapisan dan tugas kita hendak mengesahkan wang itu sampai kepadanya.

“Kita kena siasat satu-satu, tambahan jika menggunakan proksi kerana kadang-kadang proksi itu tidak wujud malah apabila dapat wang itu mereka lakukan penggubahan wang haram.

“Namun kita tetap akan cari balik wang yang dicuci itu sehingga mereka bankrap semula,” ujarnya. -KOSMO

Authors

Media Variasi

View all posts

Diyana Rahip

View all posts

View all posts

View all posts


Tan Sri Khalid masih dirawat di hospital, nafi meninggal dunia

SHAH ALAM: Bekas Menteri Besar Selangor Tan Sri Abdul Khalid Ibrahim masih dirawat di hospital di Kuala Lumpur dan berita mengenai kematian beliau adalah tidak benar.

Menerusi hantaran di Facebooknya malam tadi menafikan maklumat tular yang mendakwa bekas Menteri Besar Selangor itu meninggal dunia.

“Justeru, berita yang tersebar deras awal malam ini bahawa Tan Sri Abdul Khalid Ibrahim telah meninggal dunia adalah tidak benar.

“Mohon dihentikan sebarang sebaran berita tidak benar bagi menjaga sensitiviti keluarga yang sememangnya sedang berhadapan dengan situasi sukar. Marilah sama-sama kita berdoa kepada Allah SWT agar dipermudahkan urusan buat Tan Sri Abdul Khalid Ibrahim,” demikian menurut kenyataan itu. – BERNAMA


Waktu perkhidmatan LRT, MRT dan monorel esok dilanjutkan sehingga 1 pagi – RapidKL

KUALA LUMPUR: Bagi memenuhi keperluan operasi sempena malam Tahun Baru 2023 beberapa stesen Transit Aliran Ringan (LRT), Transit Aliran Massa (MRT) dan Monorel akan dilanjutkan operasinya esok sehingga pukul 1 pagi.

Rapid KL menerusi hantaran di laman media sosial mereka memaklumkan stesen-stesen yang terlibat bagi laluan LRT Ampang atau Sri Petaling ialah stesen Masjid Jamek, Maluri, IOI Puchong dan PWTC.

Bagi laluan LRT Kelana Jaya pula,  stesen KLCC dan Masjid Jamek, sementara laluan MRT Kajang di stesen Bukit Bintang dan Maluri, manakala laluan KL Monorel, hanya di stesen Bukit Bintang.

Menurut RapidKL, stesen-stesen lain akan ditutup seperti biasa, namun penumpang masih boleh keluar di stesen tersebut.

“Pengguna juga disaran menggunakan kad Touch N Go dan pastikan baki mencukupi untuk kelancaran perjalanan,” katanya. -BERNAMA


Sarawak rekod residivis terendah di dunia

Oleh: ARRIAN ZAYNE

KUCHING: Sarawak memegang rekod sebagai kadar residivis terendah di Malaysia serta bagi seluruh dunia iaitu hanya pada angka 98 orang daripada 100,000 populasi untuk tahun ini.

Data yang membanggakan ini kata Menteri Pembangunan Wanita, Kanak-Kanak dan Kesejahteraan Komuniti Sarawak Datuk Seri Fatimah Abdullah dicatatkan sejak 2008.

“Kadar residivis atau kadar kemasukan semula banduan ke penjara untuk di Sarawak sentiasa pada paras rendah,” katanya.

Fatimah berkata demikian ketika menerima kunjungan hormat Jabatan Penjara Sarawak di pejabatnya di Baitul Makmur Kuching, Sarawak hari ini.

Melihat situasi tersebut kata Fatimah pihak Jabatan Penjara ingin mengenal pasti faktor yang menyumbang kepada kadar rendah di sini.

“Kita (kementerian) juga mahu tahu kerana pihak kita turut bekerjasama dengan Jabatan Penjara sama ada adakah tindakan kita menyumbang kepada kesedaran di peringkat banduan,” ujar Fatimah.

Menurut Fatimah kementeriannya turut menjalin kerjasama yang baik bersama pihak Sekolah Henry Gurney dan Sekolah Integriti.

“Selain mencari tahu penyumbang kadar rendah ini pihak kementerian juga mengenal pasti cara memperbaiki jalinan kerjasama sebab apa jua yang kita lakukan harus memberi pulangan positif (kepada masyarakat),” tegasnya.

Jabatan Penjara Malaysia kata Fatimah akan menjalankan kajian terperinci bagi mengenal pasti kejayaan Sarawak memperolehi kadar residivis rendah selama ini.

“Keputusan kajian boleh dikongsikan kepada dunia kelak agar pihak lain boleh mengikut jejak ekosistem Sarawak (kadar residivis rendah) selepas ini,” ujarnya.

Fatimah menegaskan banduan antara golongan yang perlu dibantu selepas mereka keluar dan bebas menjalani hukuman di penjara.

“Memandangkan situasi ‘stigmazation’ masih wujud dalam kalangan masyarakat terhadap mereka maka selain giat membasmi kemiskinan dalam rentan kumpulan B40 kementerian turut berusaha membantu golongan banduan dalam masyarakat,” jelasnya.

Author

Media Variasi

View all posts

View all posts


Malaysia berada di tangga ke-73 Indeks Kebebasan Media Dunia 2023 – RSF

KUALA LUMPUR: Malaysia berada di tangga ke-73 Indeks Kebebasan Media Dunia 2023 berdasarkan laporan Reporters Without Borders (RSF), berbanding tangga ke-113 tahun lepas.

Dalam indeks berkenaan, kedudukan Malaysia meningkat 40 anak tangga dengan mencatat 62.83 mata berbanding tahun sebelumnya pada kedudukan 113 dengan 51.55 mata.

Malaysia turut menduduki kedudukan tertinggi di ASEAN, diikuti Thailand di kedudukan ke-106, Indonesia (108), Singapura (129), Filipina (132), Brunei (142), Kemboja (147), Laos (160), Myanmar (173) dan Vietnam (178).

Indeks berkenaan yang disiarkan di laman sesawang RSF, bertujuan membandingkan tahap kebebasan pengamal-pengamal media di 180 negara dan wilayah seluruh dunia.  – BERNAMA


Saya anggap Wahab seperti anak sendiri – Mohammad Agus

BANGI: Bekas Ketua Pengarah Jabatan Komunikasi Komuniti (J-KOM), Datuk Dr. Mohammad Agus Yusoff menganggap bekas kakitangannya yang dikenali sebagai Abdul Wahab seperti anaknya sendiri.

Dalam satu sidang akhbar yang diadakan malam ini, Mohammad Agus mengakui bahwa satu video jelik tular yang mengaitkan dirinya bersama Abdul Wahab telah disunting oleh pihak yang tidak bertanggungjawab bagi menjatuhkan reputasinya.

“Video itu telah diedit oleh pihak yang ingin jatuhkan saya, mana mungkin saya buat perkara seperti itu. Saya anggap Wahab ini seperti anak saya sendiri.

“Video tersebut asalnya tidak mempunyai audio, kemudian diedit oleh beberapa individu yang boleh dikatakan saya kenali,” jelasnya dalam sidang akhbar tersebut.

Terdahulu, satu klip video yang memaparkan perbualan jelik diantara Mohammad Agus dan Abdul Wahab telah ditularkan sejak semalam di laman sosial. – Kosmo

Authors

Media Variasi

View all posts

Diyana Rahip

View all posts

View all posts

View all posts


Kadar inflasi Malaysia mereda kepada 3.8%, petanda baik – Rafizi

PUTRAJAYA: Menteri Ekonomi, Rafizi Ramli mengumumkan bahawa kadar inflasi Malaysia semakin mereda kepada 3.8 peratus pada Disember 2022.

Ahli Parlimen Pandan itu berkata, menurut Jabatan Perangkaan Malaysia, kadar inflasi pada Disember 2022 mereda kepada 3.8 peratus berbanding bulan yang sama tahun 2021.

Menurutnya, bagi keseluruhan tahun 2022, inflasi Malaysia adalah 3.3 peratus iaitu seperti yang diunjurkan oleh Kementerian Kewangan dalam Laporan Tinjauan Ekonomi 2023.

“Memang 2023 diunjurkan akan melihat kenaikan harga yang lebih tinggi berbanding tahun yang sebelumnya, selalunya inflasi kita sekitar 2 peratus tahun 2022.

“Sekarang kita sudah ada angka Disember 2022, tahun 2022 inflasi Malaysia mencatat 3.3 peratus iaitu lebih tinggi berbanding dengan tahun 2021 yang sekitar 2 peratus.

“Dan kalau kita lihat dari segi pola kenaikan harga barang yang diukur dengan indeks harga pengguna (IHP) yang selalu dirujuk sebagai kadar inflasi.

“Julai 2022 sebanyak 4.4 peratus, kemudian ia terus meningkat, Ogos 2022 sebanyak 4.7 peratus, September 2022 sebanyak 4.5 peratus, Oktober 2022 sebanyak 4 peratus kemudian kekal pada 4 peratus untuk November 2022 dan bagi Disember 2022 semakin mereda kepada 3.8 peratus.

“Perbandingan bulan ke bulan menunjukkan inflasi bagi Disember 2022 mencatatkan peningkatan 0.2 peratus iaitu lebih rendah berbanding peningkatan dari Oktober ke November 2022 sebanyak 0.3 peratus,” katanya.

Beliau berkata demikian dalam sidang media di Menara Prisma pada Rabu.

Jelasnya, ini satu petanda yang baik kerana maknanya negara sekarang beransur-ansur ke arah inflasi yang lebih normal seperti sebelumnya iaitu iaitu sekitar 2 peratus.

Tambahnya, semua komponen utama IHP yang selalu dirujuk sebagai kadar inflasi menyederhana kecuali komponen restoran, hotel dan perumahan, air, elektrik, gas dan bahan api yang lain.

Author

Faridah Amiratul

View all posts

View all posts


Mayat bayi baru lahir ditemukan di tempat pembuangan sampah

KUALA LUMPUR: Mayat bayi perempuan dipercayai baru lahir ditemukan di tempat pembuangan sampah di depan Rumah Kebajikan Taman Equine, Seri Kembangan di sini, pagi tadi.

Ketua Polis Daerah Serdang, ACP A. A. Anbalagan berkata, polis menerima maklumat pada pukul 10.05 pagi daripada orang awam mengenai penemuan mayat bayi berkulit cerah yang dibalut dengan kain dan diletakkan di dalam beg berwarna jingga.

Beliau berkata, mayat bayi itu dijumpai di dalam kotak sampah oleh pekerja pengutip sampah.

“Mayat bayi itu dihantar ke Hospital Serdang untuk bedah siasat bagi mengenal pasti punca kematian dan kes disiasat di bawah Seksyen 318 Kanun Keseksaan kerana menyembunyikan kelahiran, dan menyebabkan kematian,” katanya dalam kenyataan hari ini.

Beliau memohon orang ramai yang mempunyai maklumat berhubung kejadian itu untuk menghubungi balai polis berdekatan. – BERNAMA


Seorang maut, dua cedera diserang babi tunggal di Pantai Remis

IPOH: Seorang lelaki maut manakala dua lagi cedera apabila diserang seekor babi tunggal di Jalan Kampung Paya Ara, Pantai Remis.

Jurucakap Jabatan Bomba dan Penyelamat Malaysia berkata mangsa yang maut, Syaiful Anuar Abdul Wahab, 46, telah diserang oleh haiwan itu semasa dalam perjalanan ke kebunnya.

“Dua lagi mangsa masing-masing berumur 49 dan 60 tahun mengalami kecederaan ringan ketika mahu membantu mangsa daripada diserang babi tersebut.

“Pihak Balai Bomba dan Penyelamat Pantai Remis menerima panggilan mengenai insiden itu pada 7.05 malam,” menurutnya dalam kenyataan malam ini.

Beliau berkata petugas kesihatan mengesahkan mangsa meninggal dunia di lokasi kejadian dan kes itu diserahkan kepada polis untuk tindakan selanjutnya.

“Anggota bomba membantu memberi pencahayaan kepada pihak polis untuk menembak babi tersebut,” katanya sambil menambah operasi tamat pada 8.10 malam. – BERNAMA


13 kedai di Pekan Baru Serdang musnah terbakar

Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, pihaknya menerima maklumat berhubung kejadian melibatkan kedai berstruktur kayu dan batu itu pada 4.15 pagi.

Menurutnya, sepasukan anggota dari Balai Bomba dan Penyelamat Serdang, Bandar Tun Hussein Onn, Bangi dan Seksyen 7 tiba di tempat kejadian kira-kira 10 minit selepas menerima panggilan.

“Apabila anggota sampai, kebakaran melibatkan 70 peratus dan merebak ke kedai yang berhampiran namun setakat ini tiada mangsa yang dilaporkan terbabit.

“Bomba mengambil masa kira-kira satu jam untuk mengawal kebakaran,” katanya dalam kenyataan hari ini. – BERNAMA


Bongkar Siri 1: Tanah Melayu harga 99 sen!

RAUB: Ratusan peneroka Felda Lembah Klau, Parlimen Raub, Pahang meluahkan rasa kecewa perbezaan harga melampau bagi seekar tanah mereka iaitu 99 sen kaki persegi, yang dijual bagi projek Pembinaan Empangan Klau pada tahun 2008.

Bantahan 447 peneroka ini sudah berlangsung 14 tahun namun tidak diendahkan, nilai tanah yang amat rendah dibayar berbanding RM3.45 kaki persegi ketika perjanjian asal.

Ia membabitkan pengambilan tanah seluas kira-kira 4,470 ekar yang asalnya dibuka pada tahun 1965 untuk penanaman kelapa sawit.

Bagaimanapun pada tahun 2008, tanah ini diambil untuk Projek Empangan Klau yang menelan kos RM3.8 bilion di bawah Projek Penyaluran Air Mentah Pahang ke Selangor (Pahang-Selangor ISRWT) dilaksanakan pada 2008.

Wakil peneroka, Tengku Badri berkata, ketika harga ditawarkan kepada peneroka harganya, RM3.45 kaki persegi tetapi selepas peneroka tandatangan, bayaran diterima hanyalah 99 sen kaki persegi.

“Cara pengambilan tanah juga ada unsur khianat dan rasuah, pemilik tanah diminta menyerahkan juga tanah walaupun mereka tidak sepenuh hati menjualnya dan tidak dijelaskan secara terperinci kesan kepada masa depan mereka.

“Selepas tanah dijual, mereka hilang pendapatan daripada hasil tanah yang sepatutnya diperolehi, tanah yang diambil jadi ‘tasik takungan air’ sedangkan sebelum ini dijanjikan walaupum seinci tanah dinaiki air empangan kerajaan akan bayar kepada pemilik tanah terbabit.

“Apabila penduduk bersuara, ada pula ugutan untuk menghalau mereka keluar dari tanah mereka sendiri,” katanya kepada MEDIA VARIASI di Majlis Perjumpaan Peneroka Felda Lembah Klau dan Persatuan Pengguna Islam Malaysia (PPIM) di sini pada Selasa.

Turut hadir adalah Pengerusi Pertubuhan Anti Diskriminasi dan Salah Laku, Datuk Mohd Fakrunizam Ibrahim, wakil PPIM Suzana Abdullah dan juga Zulkifli Hassan.

Ketua Aktivis PPIM, Datuk Nadzim Johan hadir secara sidang video, bertanya khabar dan memberi kata-kata semangat kepada peneroka.

Tinjauan wartawan MEDIA VARIASI ke Felda Lembah Klau hari ini mendapati wujud ‘kemusykilan’ di pelbagai peringkat dalam proses pengambilan tanah sehingga menyebabkan peneroka tidak mendapat hak sewajarnya.

Perbezaan harga adalah beratus kali ganda jauh jika dibandingkan harga bagi tanah-tanah lain.

Tanah Felda Bukit Cerakah nilainya adalah RM160,000 bagi seekar, tanah Felda Sungai Buaya harganya RM150,000 seekar, mengikut harga pada tahun 1994.

Mengikut rekod lain, perbandingan harga tanah yang ditawarkan untuk Felda Sendayan di Labu Negeri Sembilan, adalah pampasan berbentuk sebuah rumah, wang tunai RM400,000 dan juga empat ekar tanah.

Ini bermakna nilai yang sepatutnya mereka terima adalah RM150,000 bagi seekar tanah tetapi hanya dibayar RM43,000 seekar.

Pelbagai kisah diluahkan, ada pemilik tanah yang sepatutnya terima pampasan RM99,000 tetapi hanya menerima RM1,000.

Ada yang sepatutnya menerima pampasan RM1.5 juta tetapi hanya terima RM400,000 malah paling teruk ada yang tidak terima langsung pampasan walaupun tanah dinaiki air.

Dalam pada itu, Suzana berkata, PPIM akan menemui dan berbincang dengan pihak berkuasa bagi mendapatkan pengesahan daripada dakwaan peneroka-peneroka mengikut perjanjian asal mereka.

“Kita mahu tahu siapa yang menjadi orang tengah dalam urusan pampasan ini dan bagaimana bayaran pampasan tidak mengikut spesifikasi asal,” katanya.

Berita berkaitan:

Bongkar Siri 2: Tanah Melayu harga 99 sen!

Bongkar Siri 3: Tanah Melayu harga 99 sen!

Author

Tun Puteh Wanti

View all posts

View all posts


Lebih 300 pegawai polis ditukar akibat masalah disiplin sejak 2018 – KDN

KUALA LUMPUR: Seramai 339 pegawai polis yang mempunyai masalah disiplin, terlibat dalam proses pertukaran di seluruh negara sejak 2018 hingga Januari lepas.

Kementerian Dalam Negeri (KDN) memaklumkan daripada jumlah itu, 294 pegawai atau 86.7 peratus ditukarkan ke Semenanjung, 25 pegawai (7.4 peratus) ditukarkan ke Sabah dan 20 pegawai (5.9 peratus) ditukarkan ke Sarawak.

“Pertukaran tersebut dilakukan, kerana didapati pegawai polis yang terlibat mempunyai masalah disiplin dan integriti serta melakukan kesalahan jenayah,” menurut jawapan bertulis yang disiarkan di laman sesawang Parlimen hari ini.

Ia bagi menjawab soalan Ahmad Johnie Zawawi (GPS-Igan) mengenai jumlah pegawai polis dari Semenanjung Malaysia yang dipindahkan ke Sarawak atas faktor masalah disiplin.

Menurut KDN, antara isu dan kesalahan dilakukan pegawai yang ditukarkan ialah, mempunyai hubungan intim dengan pegawai polis yang telah berkahwin sehingga menganggu keharmonian rumah tangga, ditangkap atas kesalahan berkhalwat dengan pegawai polis yang telah berkahwin, dan terlibat dalam kegiatan dan aktiviti tidak bermoral.

KDN memaklumkan pertimbangan dalam membuat keputusan tersebut mengambil kira dasar dan peraturan pertukaran sedia ada, iaitu Pekeliling Perkhidmatan Bil. 3 Tahun 2004 (Panduan Pertukaran Pegawai Awam) yang menjelaskan pertukaran tidak digunakan sebagai hukuman, kecuali ia dapat membantu melicinkan proses tindakan tatatertib terhadap pegawai berkenaan. – BERNAMA


Klinik Kesihatan Pengkalan Chepa terbakar 80 peratus, empat bilik musnah

KOTA BHARU: Klinik Kesihatan Pengkalan Chepa di sini terbakar 80 peratus akibat kebakaran empat buah bilik dalam kejadian pada pukul 12.26 tengah malam, semalam.

Ketua Balai Bomba dan Penyelamat (BBP) Pengkalan Chepa, PKPgB Alam Nasut Ilias berkata Pasukan Keluaran Operasi (PKO) tiba di lokasi pada 12.33 tengah malam dan mendapati empat buah bilik iaitu bilik pemandu ambulans serta tiga bilik pemeriksaan doktor (pesakit luar) di klinik kesihatan berkenaan hangus dijilat api.

“Seramai 17 anggota termasuk bantuan daripada BBP Kota Bharu terlibat dalam operasi pemadaman kebakaran dan api berjaya dikawal sepenuhnya pada 2.18 pagi tadi,” katanya ketika dihubungi Bernama hari ini.

Beliau berkata tiada mangsa terlibat dan punca kebakaran masih dalam siasatan. – BERNAMA


400 anggota polis kawal aksi separuh akhir Piala FA 2023

KUALA TERENGGANU: Sebanyak 400 pegawai dan anggota polis ditugaskan di Stadium Sultan Mizan Zainal Abidin, Gong Badak bagi tujuan kawalan keselamatan pada aksi separuh akhir Piala FA 2023, Ahad ini.

Ketua Polis Daerah Kuala Terengganu, ACP Abdul Rahim Md Din berkata, sebagai langkah keselamatan, petugas juga akan melakukan pemeriksaan badan dan beg di pintu masuk dan selepas memasuki stadium bagi menyaksikan pertemuan antara Terengganu FC dan Kuala Lumpur City FC.

“Penonton diingatkan agar sama sekali tidak membawa masuk barangan terlarang seperti mercun, bunga api, suar, topi keledar, botol air, botol kaca, minuman keras, tin minuman, laser, mancis, pemetik api dan power bank.

“Turut tidak dibenarkan dibawa masuk adalah sebarang objek tajam sama ada besi atau kayu, senjata tajam seperti pisau, gunting, parang serta payung atau tongkat, dron dan sebarang alat pembesar suara atau alat peniup yang mengeluarkan bunyi bising,” katanya dalam kenyataan hari ini.

Abdul Rahim berkata polis juga memberi amaran keras kepada penyokong kedua-dua pasukan agar tidak menimbulkan kekecohan pada sebelum, semasa dan selepas perlawanan yang dijadualkan bermula 9 malam.

“Penyokong tidak dibenarkan menganjurkan perhimpunan, perarakan atau membuat provokasi, pergaduhan, merusuh atau nyanyian dalam bentuk sindiran atau hinaan, serta membakar atau menyalakan suar dan sebagainya.

“Tindakan tegas akan diambil sekiranya berlaku pelanggaran undang-undang sedia ada oleh para penyokong. Oleh itu, polis menyeru kerjasama semua pihak agar dapat mematuhi sepenuhnya garis panduan kawalan keselamatan di stadium seperti yang ditetapkan oleh Persatuan Bola Sepak Malaysia (FAM) dan PDRM (Polis Diraja Malaysia),” katanya.

Beliau berkata, polis trafik juga akan ditempatkan di sekitar stadium bagi mengawal aliran lalu lintas dan orang ramai dinasihatkan agar tidak meletakkan kenderaan dan menghalang jalan atau laluan ke kawasan pintu utama stadium. –  BERNAMA


Dua rentung treler terbakar di Lebuhraya PLUS Seremban-Port Dickson

SEREMBAN: Pemandu dan penumpang sebuah treler rentung akibat tersepit selepas kenderaan dinaiki terlanggar penghadang jalan sebelum terbakar di Kilometer (km) 259.6 Lebuhraya Utara Selatan arah Selatan, berhampiran susur masuk Plaza Tol Seremban-Port Dickson, dekat sini pagi tadi.

Ketua Polis Daerah Seremban, ACP Nanda Maarof berkata, dalam kejadian kira-kira pukul 9 pagi itu, pemandu dikenali sebagai Mazlan Molot, 48, yang beralamat di Taman Putra Damai, Petaling Jaya, Selangor dan penumpang dipercayai isterinya, Fauziah Uyop berusia dalam lingkungan 40-an.

Beliau berkata treler berkenaan membawa muatan biji plastik.

“Siasatan awal mendapati treler yang dalam perjalanan dari Klang menuju ke Senawang itu dipercayai telah hilang kawalan dan terbabas ke lorong kanan, sebelum melanggar penghadang jalan serta terbakar sepenuhnya. Kesesakan kira-kira 6km berlaku akibat insiden berkenaan,“ katanya dalam kenyataan hari ini.

Mayat mangsa dihantar ke Bahagian Forensik Hospital Tuanku Ja’afar Seremban untuk bedah siasat, katanya.

Nanda berkata siasatan lanjut masih dijalankan mengikut Seksyen 41(1) Akta Pengangkutan Jalan 1987. – BERNAMA


PPIM, NGO perubatan tolak dos penggalak

KUALA LUMPUR: Persatuan Pengguna Islam Malaysia (PPIM) dan Persatuan Kemajuan Perubatan Functional dan Antara Disiplin Malaysia (MAAFIM) tidak bersetuju dengan langkah kerajaan supaya rakyat dapatkan sekali lagi suntikan dos penggalak.

Gesaan itu berikutan penularan varian BF 7 yang dikatakan berlaku di China.

Konsultan Histopathologist & Statistician (GStat), Dr Manimalar Selvi berkata, pihaknya melihat sendiri kesan dan penderitaan dialami penerima dos penggalak berkenaan.

“Kami ingin menyatakan bahawa kami tidak bersetuju dengan langkah kerajaan menggesa rakyat mendapatkan suntikan booster akibat daripada penularan varian BF 7 yang dikatakan berlaku di China.

“Kami sebagai para doktor, seperti mana kebanyakan rakyat dapat melihat sendiri penderitaan dan kematian yang meningkat berikutan pemberian booster pertama, yang mana kejadian kemerosotan kesihatan lebih ketara berbanding selepas fasa vaksinasi dos kedua.

“Doktor-doktor dan rakyat menyaksikan trend ini, namun belum berlaku analisis yang tuntas.

“Salah satu kajian dalam talian yang pihak kami jalankan mendapati bahawa setakat 9 November 2022, daripada 2,753 aduan yang diterima, terdapat 123 kematian (4.46%) . Hanya 167 aduan dilaporkan kepada NPRA Bahagian Regulatori Farmasi Negara (NPRA)
(6%).

“Ini menunjukkan berlakunya under-reporting oleh NPRA, ” katanya pada sidang media di PPIM di sini hari ini.

Turut hadir, Ketua Aktivis PPIM, Datuk Nadzim Johan, Perunding Endokrinologi, Dr Norshinah Kamarudin dan peguam, Rizal Abdullah.

Tambah Dr Manimalar, banyak kes Kesan Advers Susulan Imunisasi (AEFI) Vaksin COVID-19 tidak dilaporkan kerana pelaporan AEFI vaksin COVID-19 tidak dimandatorikan oleh kerajaan Malaysia.

“Sudah tentu terdapat jurang yang besar antara AEFI yang benar-benar berlaku dengan angka rasmi yang dilaporkan.

“Faktor kedua kami menolak kewajaran booster adalah fakta bahawa dua dos primary tidak berjaya menghentikan wabak sepertimana yang dijanjikan awalnya oleh Ketua Pengarah Kesihatan, sehingga tiba-tiba rakyat digesa pula mengambil booster pertama.

“Ia berlaku kerana KKM terima saranan WHO dan telah menolak pandangan pakar-pakar tempatan yang tidak berkepentingan,” katanya.

Katanya lagi, faktor ketiga booster tidak wajar adalah kerana vaksin COVID-19 sudah termaktub tidak mampu menghalang jangkitan dan penularan.

“Jangkaan ia menghalang gejala teruk dan kematian tidak berlaku secara universal dan perlindungan tersebut, sekalipun mungkin ada, hanyalah untuk tempoh yang pendek.

“Vaksin yang digunakan untuk booster adalah dari strain asal iaitu strain Wuhan sedangkan varian yang berlegar sekarang adalah berbeza sama sekali yang telah bermutasi puluhan kali.

“Beberapa kajian yang telah terbit memberi indikasi bahawa vaksin itu sendiri mendorong penghasilan varian-varian baharu.

“Bivalent vaksin pula adalah vaksin yang telah diluluskan oleh FDA berdasarkan kajian ke atas 8 ekor tikus, tanpa melalui kajian klinikal.

“Kajian terbaru dari New Cleveland Clinic yang melibatkan lebih 51,000 petugas, melaporkan dapatan yang di luar jangkaan iaitu risiko dijangkiti Covid semakin meningkat dengan bertambahnya bilangan vaksin yang telah diambil,” jelasnya .

Author

Tun Puteh Wanti

View all posts

View all posts


Masa depan David de Gea bersama Man Utd menjadi tanda tanya selepas kesilapan yang ‘mengejutkan’?

PENJAGA gawang yang berasal dari Sepanyol itu telah menjadi tonggak utama benteng terakhir Manchester United selama lebih sedekad, tetapi adakah masa depan David de Gea di Old Trafford kini berada dalam keseimbangan?

Pada perlawanan awal pagi tadi, pemain Sepanyol itu melakukan kesilapan besar dengan menghadiahkan Said Benrahma gol dan sekaligus menjadi gol  kemenangan untuk West Ham pada aksi yang berlangsung di Stadium London itu.

Kekalahan ini sedikit merencatkan harapan Red Devils untuk menamatkan saingan di empat teratas Liga Perdana dan layak ke saingan Liga Juara-juara Eropah musim hadapan.

Setakat ini, pemain berusia 32 tahun itu telah melakukan empat kesilapan yang memberi jaringan mudah kepada lawan dalam semua pertandingan musim ini.

Pada Februari lalu, De Gea berkata perbincangan kontrak di Old Trafford akan “berakhir dengan cara yang baik” dan dia “menikmatinya”.

“Jika dia dalam fasa rundingan kontrak, kesilapan seperti itu tidak akan membantu,” kata bekas penyerang Liverpool, Tottenham dan Stoke Peter Crouch kepada BT Sport.

Bekas pertahanan Manchester United, Rio Ferdinand menambah: “Ia satu kesilapan yang teruk. Dia akan bertanggungjawab sepenuhnya untuk itu.

“Kaki kirinya tergelincir sedikit tetapi itu bukan alasan, dia mendapat sentuhan penuh pada bola. Ia tidak seperti dia meregang dan mendapatkan hujung jari di atasnya,” tambahnya.

Author

Muhammad Nor Fadzly Mahat

View all posts

View all posts


Sabah ikat Sri Pahang, Selangor tewaskan Penang

KUALA LUMPUR: Sabah FC dan Sri Pahang FC masing-masing akur berkongsi satu mata selepas terikat 1-1 pada aksi Liga Super di Stadium Darul Makmur di Kuantan, malam tadi.

Sebaik sepak mula kedua-dua pasukan tampak berhati-hati dalam mengatur gerak dengan pelbagai cubaan bagi memecah kebuntuan gol.

Pada minit ke-14, Sabah mendahului 1-0 menerusi Daniel Ting yang menanduk kencang bola ke dalam gawang lawan selepas menyambut hantaran cantik Ko Kwang Min.

Sri Pahang bingkas bangkit menyamakan kedudukan menerusi Kpah Sherman pada minit ke-25 yang merembat kencang bola menewaskan penjaga gol Sabah, Damien Lim Chien Khai.

Babak kedua perlawanan, kedua-dua pasukan cuba menokok jaringan dalam usaha mengutip tiga mata berharga namun ianya berakhir dengan kebuntuan dan keputusan itu kekal sehingga wisel penamat ditiup.

Sementara itu, Perak FC meraih kemenangan sulung mereka selepas mengharungi empat perlawanan liga apabila menewaskan Kuching City FC 2-0 di Stadium Perak di Ipoh.

Memanfaatkan kelebihan bermain di halaman sendiri, Perak mendahului menerusi jaringan pemain import Korea Selatan, Seo Seonung pada minit ke-41 sebelum beliau menggandakan jaringan itu pada minit ke-58.

Dalam pada itu, Penang FC tewas di tangan Selangor FC 1-2 pada aksi sebelah petang di Stadium Bandaraya di George Town.

Selangor dikendalikan Tan Cheng Hoe membuka jaringan menerusi pemain import Colombia, Ayron del Valle pada minit ke-27 sebelum pemain import Jordan, Noor Al-Rawabdeh menyumbang gol kedua pasukan pada minit ke-89.

Gol tunggal skuad Harimau Kumbang pula dijaringkan Rafael Vitor pada minit ke-87. – BERNAMA


Wadi Annuar bakal dikenakan waran tangkap jika tak hadir ke JAIPs

CYBERJAYA: Pendakwah bebas, Mohamad Wadi Annuar Ayub dikehendaki hadir untuk diambil keterangan di Pejabat Jabatan Hal Ehwal Agama Islam Negeri Perlis (JAIPs) pada 2 Mei ini.

Perkara itu berhubung siasatan penyertaannya pada program Solat Terawih dan Sembang Santai Bersama Ustaz Wadi Annuar di Markaz Tarbiyah PAS Kawasan Kangar, Kompleks Pendidikan MATIN, Kampung Abi, Padang Machang, pada 30 Mac lalu tanpa mendapat tauliah daripada Jabatan Mufti Perlis.

Pengarah JAIPs, Najmuddin Abdul Karim berkata, perubahan tarikh tersebut yang sepatutnya dilaksanakan pada 17 April lalu terpaksa diubah selepas Wadi Annuar sendiri memohon penangguhan beberapa tarikh sesi siasatan yang ditetapkan oleh JAIPs.

“JAIPs menerima beberapa pertanyaan daripada orang ramai dan pihak media berhubung sesi siasatan dengan Wadi Annuar yang sebelum ini dijadualkan pada 17 April lalu namun Wadi Annuar memohon penangguhan beberapa tarikh sesi siasatan berdasarkan alasan yang dikemukakan kepada JAIPs.

“Kita menegaskan bahawa siasatan terhadap beliau akan tetap diteruskan pada 2 Mei bersamaan Selasa hadapan dan tindakan undang-undang termasuk pelaksanaan waran tangkap akan diambil sekiranya arahan ini tidak dipatuhi,” katanya dalam kenyataan hari ini.

Sebelum ini, Wadi Annuar sudah beberapa kali diminta untuk hadir ke pejabat JAIPs di Kangar untuk diambil keterangannya mengenai program pada akhir bulan lalu yang dilakukan tanpa mendapat tauliah daripada Jabatan Mufti Perlis.

Malah, satu laporan polis juga dibuat di Balai Polis Kangar oleh JAIPs selepas anggota penguat kuasa dihalang oleh penganjur daripada bertemu dengan Wadi Annuar yang mahu mengambil keterangan berhubung tindakan memberi ceramah di negeri ini.

Mufti Perlis yang juga Pengerusi Jawatankuasa Pengawasan Pengajaran Agama Islam Negeri Perlis Jabatan Mufti Negeri Perlis, Datuk Dr Mohd Asri Zainul Abidin sebelum ini turut menegur pendakwah itu yang didakwa bagaikan mempersendakan peraturan serta titah oleh Raja Perlis, Tuanku Syed Sirajuddin Putra Jamalullail mengenai keperluan untuk mendapatkan tauliah terlebih dahulu daripada penguasa agama Islam di negeri itu sebelum memberikan ceramah mengenai agama Islam di setiap masjid atau surau di Perlis, lapor Berita Harian.

Author

Diyana Rahip

View all posts

View all posts


Twitter lancar dasar terhadap ‘ucapan ganas’

Dalam ciapan di Twitter, syarikat itu menjelaskan bahawa pihaknya telah membuat beberapa perubahan pada dasar mengenai kandungan ganas dan bahasa yang serupa.

“Hari ini, kami secara rasmi melancarkan dasar Ucapan Keganasan kami, yang melarang sebarang bentuk ancaman ganas, keinginan untuk mencederakan, mengagungkan keganasan dan hasutan,” menurut ciapan itu.

Syarikat itu memaklumkan bahawa Twitter ialah platform untuk orang ramai meluahkan perasaan mereka, mempelajari tentang isu semasa dan membahaskan isu global.

“Bagaimanapun, perkongsian yang sihat tidak dapat berkembang apabila ucapan ganas digunakan untuk menyampaikan mesej. “Oleh itu, kami mempunyai dasar toleransi sifar terhadap ucapan ganas bagi memastikan keselamatan pengguna dan mencegah tindakan ganas dinormalisasi.

“Twitter menggunakan pendekatan sifar toleransi terhadap ‘Ucapan Keganasan’ dan dalam kebanyakan kes, kami akan menggantung mana-mana akaun yang melanggar dasar ini,” menurut syarikat itu. – BERNAMA


Lokman Adam kekal dipenjara sebulan hina mahkamah berkait kes 1MDB

PUTRAJAYA: Bekas Ahli Majlis Tertinggi (MT) UMNO, Datuk Lokman Noor Adam, kekal dipenjara sebulan selepas didapati bersalah menghina mahkamah kerana mengugut saksi pendakwaan dalam perbicaraan kes 1Malaysia Development Bhd (1MDB) membabitkan bekas Perdana Menteri, Datuk Seri Najib Tun Razak.

Ini berikutan keputusan sebulat suara oleh panel tiga hakim Mahkamah Rayuan iaitu Datuk Seri Kamaludin Md Said, Datuk Che Mohd Ruzima Ghazali dan Datuk Nordin Hassan hari ini yang menolak rayuan Lokman untuk mengetepikan sabitan dan hukuman yang dijatuhkan oleh Mahkamah Tinggi pada 15 Julai tahun lepas.

Panel tiga hakim itu turut menolak rayuan silang dikemukakan pendakwaan terhadap hukuman penjara sebulan yang dijatuhkan oleh Mahkamah Tinggi tersebut.

Pada 15 Julai 2021, Hakim Mahkamah Tinggi Kuala Lumpur Datuk Collin Lawrence Sequerah menjatuhkan hukuman penjara sebulan terhadap Lokman selepas didapati bersalah menghina mahkamah kerana mengugut saksi pendakwaan dalam perbicaraan kes 1MDB.

Saksi itu ialah bekas pegawai khas Najib, Datuk Amhari Efendi Nazaruddin, yang juga saksi utama dalam kes tersebut.

Bagaimanapun panel tiga hakim itu membenarkan permohonan peguam yang mewakili Lokman, Tan Sri Muhammad Shafee Abdullah untuk menggantung pelaksanaan hukuman penjara sementara menunggu rayuan difailkan di Mahkamah Persekutuan.

Hakim Che Mohd Ruzima, yang membacakan keputusan hari ini, berkata fakta berhubung perlakuan yang membawa kepada tindakan yang diambil terhadap perayu (Lokman) tidak dipertikaikan kerana ia berpunca daripada satu laporan polis yang dibuat perayu pada 3.24 petang, 25 September 2019 dan satu kenyataan media dibuat pada hari sama, pukul 6.33 petang.

Katanya mahkamah telah meneliti laporan polis itu dan transkrip kenyataan media dan hasil penelitian terhadap laporan polis itu, ia boleh diklasifikasikan sebagai satu laporan utama mengikut Seksyen 107 Kanun Tatacara Jenayah.

“Cuma di akhir ayat laporan polis itu yang perlu diberi perhatian oleh mahkamah.

“Ayat tersebut berbunyi ‘adalah tidak masuk akal Datuk Seri Najib orang yang teraniaya akibat namanya digunakan oleh manusia-manusia durjana didakwa mencemar imejnya sedangkan mereka memperoleh manfaat daripada kelakuan jenayah ini bebas dan tidak didakwa pula’ adalah tidak perlu sekiranya perayu benar-benar berhasrat untuk menjalankan kewajipan awam bagi membantu pihak berkuasa menjalankan siasatan.

“Bagi kami perkataan manusia durjana dan mereka yang memperoleh manfaat daripada kelakuan jenayah ini bebas dan tidak didakwa pula sudah tentu merujuk kepada Datuk Amhari Efendi,” katanya.

Hakim Che Mohd Ruzima berkata, tindakan perayu membuat kenyataan media mengulas laporan polis dan ditambah dengan ungkapan dan kata-kata yang tidak sepatutnya juga menyebabkan laporan polis yang dibuat oleh perayu tidak boleh dilindungi.

“Kami berpandangan bahawa tiada silapnya keputusan yang diambil oleh Mahkamah Tinggi dalam mensabitkan perayu bersalah atas menghina mahkamah. Terdapat fakta yang menunjukkan perayu berniat untuk membuat laporan polis dan membuat kenyataan media.

“Mahkamah juga mendapati bahawa tiada silapnya keputusan dibuat oleh hakim Mahkamah Tinggi apabila memutuskan perbuatan-perbuatan perayu telah mengganggu pentadbiran keadilan. Oleh itu, mahkamah mendapati tiada merit dalam rayuan perayu,” kata hakim itu.

Berhubung rayuan silang pendakwaan, Hakim Che Mohd Ruzima berkata tiada alasan munasabah untuk mahkamah mengganggu hukuman penjara yang dijatuhkan oleh hakim Mahkamah Tinggi.

“Hakim itu telah membuat pertimbangan berhubung kesalahan yang dilakukan, seriusnya kesalahan itu dan kepentingan awam semasa membuat keputusan, Oleh itu, hukuman (penjara) yang dijatuhkan terhadap perayu adalah wajar dan munasabah. Rayuan pendakwaan ditolak,” kata hakim berkenaan.

Pada prosiding hari ini, pendakwaan  dikendalikan Timbalan Pendakwa Raya Datuk Mohd Dusuki Mokhtar.

Pada 22 Oktober 2019, Mahkamah Tinggi memberikan kebenaran kepada Tan Sri Tommy Thomas yang merupakan Peguam Negara ketika itu, untuk memulakan prosiding komital terhadap Lokman kerana menghina mahkamah sebanyak dua kali pada 25 September 2019.

Pada 14 Januari 2020, Hakim Sequerah menolak permohonan Lokman untuk mengetepikan kebenaran diperoleh Thomas dan kegagalan beliau dalam rayuannya di Mahkamah Rayuan serta Mahkamah Persekutuan untuk membatalkan keputusan Mahkamah Tinggi.

Thomas memulakan prosiding komital terhadap Lokman dan memohon perintah supaya Lokman dipenjara atau didenda atas tindakannya menghina mahkamah.

Menurut Thomas pada 25 September 2019, Lokman dalam satu temu bual mengeluarkan perkataan berbaur ancaman atau ugutan terhadap Amhari Efendi kerana memberi keterangan pada perbicaraan bekas perdana menteri itu di Mahkamah Tinggi.

Thomas berkata pada hari sama, Lokman membuat laporan polis terhadap Amhari Efendi, yang juga saksi pendakwaan kelapan, berhubung keterangan saksi itu pada perbicaraan berkenaan.

Katanya matlamat atau tujuan tindakan Lokman ialah untuk mengganggu dan menakut-nakutkan Amhari Efendi, saksi lain dan mana-mana saksi berpotensi untuk tampil memberi keterangan terhadap Najib dalam perbicaraan kes 1MDB. – BERNAMA


Aliran trafik di lebuh raya utama perlahan

KUALA LUMPUR: Aliran trafik di beberapa lebuh raya utama perlahan susulan pertambahan kenderaan di jalan raya berikutan cuti panjang sempena perayaan Deepavali.

Lembaga Lebuhraya Malaysia (LLM) menerusi maklumat terkini trafik di laman Twitter memaklumkan kenderaan bergerak perlahan di Lebuhraya Kuala Lumpur-Karak dari arah timur (Kuantan) sebelum memasuki Plaza Tol Gombak dan dari Lentang ke Plaza Tol Bentong.

Aliran trafik turut dilaporkan perlahan arah barat dari Hentian Gombak ke Plaza Tol Gombak dan ke Lebuhraya Lingkaran Tengah 2 (MRR2), selain perlahan arah selatan dari Plaza Tol Sungai Besi ke Bangi, Seremban ke Senawang, Senawang ke Pedas Linggi dan dari Kempas ke Pasir Gudang.

Sementara itu, di arah utara, kenderaan bergerak perlahan dari Pasir Gudang ke Dato’ Onn, Senai ke Kulai, Pedas Linggi ke Port Dickson dan selepas Plaza Tol Sungai Besi ke ibu kota.

Selain itu, arah selatan dari Juru Autocity ke Plaza Tol Juru, Bukit Tambun ke Jawi dan dari Terowong Menora ke Ipoh Utara manakala arah utara dari Hentian Rehat dan Rawat (R&R Sungai Buloh) ke Hospital Sungai Buloh dan sebelum keluar Plaza Tol Rawang Selatan.

“Peningkatan kenderaan di atas jalan raya sejak petang tadi dijangka terus berlarutan menjelang tengah malam,” kata jurucakap LLM ketika dihubungi Bernama.

Semalam, PLUS Malaysia Berhad (PLUS) dalam kenyataan memaklumkan 1.9 juta kenderaan dijangka akan menggunakan semua rangkaian lebuh raya kendaliannya sempena Deepavali dan cuti tambahan persekolahan bermula hari ini hingga 26 Oktober ini. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


PRU15: Pengeluaran kertas undi DUN Tioman ditangguhkan

KUANTAN: Pegawai Pengurus Pilihan Raya Parlimen Rompin, Datuk Ahmad Nasim Mohd Sidek memaklumkan pengeluaran kertas undi bagi Dewan Undangan Negeri (DUN) N41 Tioman ditangguhkan hari ini susulan kematian calon Perikatan Nasional (PN), Md Yunus Ramli awal pagi ini.

“Penangguhan hanya melibatkan DUN berkenaan sahaja manakala pemilihan bagi kawasan Parlimen Rompin akan dijalankan seperti biasa,” katanya semasa dihubungi di sini hari ini.

Beliau berkata kenyataan lanjut berhubung status DUN Tioman, yang terletak dalam Parlimen Rompin akan dikeluarkan oleh Suruhanjaya Pilihan Raya (SPR).

Pengarah SPR Pahang, Datuk Zamree Hamli pula berkata, kenyataan rasmi akan dikeluarkan oleh SPR Putrajaya.

Md Yunus, 61, disahkan meninggal dunia di Hospital Rompin pada 3.30 pagi tadi.

Allahyarham daripada PAS yang juga Ketua PAS Cawangan Sungai Puteri dan Pengarah 2 Jawatankuasa Pilihan Raya Kecil DUN Tioman sebelum ini pernah bertanding di DUN sama pada pilihan raya umum 2018.

Pada Pilihan Raya Umum ke-15 DUN Tioman menyaksikan pertembungan lima penjuru antara Md Yunus, Sulaiman Bakar (Bebas), Osman A. Bakar (Pejuang), Mohd Fadzli Mohd Ramly (Pakatan Harapan) dan Datuk Seri Mohd Johari Hussain (Barisan Nasional). – BERNAMA


Pemuda, Puteri UMNO bedah siasat kekalahan parti pada PRU15

KUALA LUMPURt: Pergerakan Pemuda UMNO dan Puteri akan membuat bedah siasat mengenai kekalahan parti itu pada Pilihan Raya Umum ke-15 (PRU15).

Ketua Pemuda UMNO, Datuk Dr Asyraf Wajdi Dusuki berkata, bagi tujuan tersebut, sayap itu telah menubuhkan satu pasukan yang diketuai Ahli Parlimen Paya Besar, Datuk Mohd Shahar Abdullah.

Ketika menggulung ucapan dasarnya pada persidangan Pemuda UMNO, Asyraf berkata, parti itu memerlukan pendekatan baharu yang terperinci dan holisitik untuk berdepan pilihan raya negeri (PRN) dan pilihan raya umum (PRU) akan datang.

“… dah tinggal 30 pun kita masih bercakaran sesama sendiri. Generasi pemuda bangkit kembali jangan taksub kepada individu, jangan taksub kepada ‘tauke-tauke’. Jangan takut, jatuh bangun parti kita, di tangan kita, kesetiaan kita kepada parti UMNO sahaja. Soal kita untuk menang PRU16 dan PRN, bergantung pada tingkah kita,” katanya.

Sementara itu ketika menggulung perbahasan Ketua Puteri UMNO, Datuk Zahida Zarik Khan berkata, sayap itu akan mengadakan post-mortem khusus bertujuan mengkaji faktor sebenar penyebab anak muda tidak bersama parti tersebut pada PRU lepas bagi memastikan Puteri UMNO terus relevan kepada golongan itu.

“Kita tak boleh gunakan konsep atau kaedah yang sama… kita jangan hanya salah menyalahkan antara satu sama lain tetapi kita lebih kepada sama-sama mencari solusi bagaimana nak meyakinkan orang muda di luar sana kembali bersama kita dalam PRU16,” katanya.

Pada masa sama, beliau berkata, media sosial UMNO perlu diambil berat, diperkasa dan sepatutnya menjadi perkhidmatan teras serta dijadikan satu pasukan petugas yang penting kepada parti.

Menurut Zahida, Puteri UMNO meminta kepimpinan parti untuk menyediakan satu badan atau dana khusus secara konsisten bagi memastikan media sosial parti itu bukan sekadar untuk ‘melepaskan batuk di tangga’ tetapi mesti dilaksanakan di semua peringkat.

“Media sosial mesti kita perkasakan, kita tidak boleh lagi ketinggalan di media sosial. Kita reform media sosial yang sedia ada, kita kena fokus dan segmentasikan vitaliti di media sosial terus kepada kumpulan sasar, bukan lagi secara rawak,” katanya.

Dalam pada itu, Ketua Wanita UMNO, Datuk Seri Noraini Ahmad mahu pucuk pimpinan parti supaya meletakkan sekurang-kurangnya 30 peratus wanita sebagai calon pada enam PRN selepas angka itu tidak dicapai pada PRU15.

Mengakui permintaan itu bukan sesuatu yang baharu, Noraini yang juga Ahli Parlimen Parit Sulong ketika menggulung perbahasan berkata, UMNO mempunyai ramai individu yang berkelayakan dengan pelbagai latar belakang pendidikan dan kerjaya untuk dinamakan sebagai calon.

“Pada PRN Johor calon wanita hanya 25 peratus, kita akan tetap perjuangkan perkara ini secara konsisten. Kita mahu wakil Wanita yang akan ke Perhimpunan Agung UMNO supaya memberi tekanan kepada kepimpinan parti,” katanya. – BERNAMA


Perangi fitnah satu jihad – Idris Ahmad

PUTRAJAYA: Menteri di Jabatan Perdana Menteri (Hal Ehwal Agama), Datuk Idris Ahmad menyeru rakyat perangi budaya fitnah di media sosial sebagai satu jihad.

Katanya amalan fitnah dalam bentuk penulisan dan perkongsian maklumat yang tidak tepat disulami fitnah yang memarakkan api kebencian dan kemarahan dalam kalangan masyarakat.

“Menyerang peribadi seseorang telah menjadi satu perkara normal.

“Melaga-lagakan beberapa pihak juga sehingga berlaku pergaduhan, kutuk-mengutuk, keji mengeji antara satu sama lain disebabkan perkara remeh sehingga timbul perselisihan, jatuhkan reputasi seseorang.

“Saya minta JAKIM gerakkan kempen kesedaran hentikan fitnah di media sosial, sebagai agensi Islam perlu tampil bimbing masyarakat bahaya fitnah,” katanya pada sidang media selepas Majlis Pelancaran Kempen Hentikan Fitnah di media sosial di JAKIM di sini.

Turut hadir Ketua Pengarah JAKIM, Datuk Hakimah Mohd Yusoff menyaksikan gimik pelancaran.

Sebagai tanda sokongan, buat tanda pagar #hentikanfitnahdimediasosial dan tukar status media sosial dengan paparan kempen.

Tambah Idris, kempen ini digerakkan supaya masyarakat kembali kepada agama dan nilai murni, pertama hentikan berita dan kandungan berunsurkan fitnah.

“Kedua, semua pihak perlu menyelidik terlebih dahulu setiap berita yang diterima.

“Kita perlu lebih bertanggungjawab, fitnah perlu dihentikan di semua platform kerana ia satu dosa besar.

“Kesan fitnah adalah hilang norma, etika, akhlak dan reputasi boleh beri kesan kepada anak yang masih kecil jika terikut sama.

“Cukup-cukuplah kita gaduh sesama kita kerana fitnah yang tidak bawa untung kepada negara,” katanya.

Author

Tun Puteh Wanti

View all posts

View all posts


PRN: Parti politik diberi peringatan tidak sentuh isu 3R

PUTRAJAYA: Menteri Dalam Negeri, Datuk Seri Saifuddin Nasution Ismail memberi peringatan kepada parti politik yang terlibat dalam Pilihan Raya Negeri (PRN) supaya tidak menyentuh isu sensitif melibatkan agama (religion), raja (royalty) dan kaum (race).

Beliau berkata, jika perkara sedemikian berlaku menjelang PRN tidak lama lagi, Polis Diraja Malaysia (PDRM) akan mengambil tindakan undang-undang dan boleh disiasat di bawah Akta Hasutan 1948 dan Seksyen 233 Akta Komunikasi dan Multimedia 1998.

“Mana-mana parti (politik) bebas memberikan apa jua pandangan berbeza tidak kira sama ada pandangan terhadap kerajaan yang memerintah sekarang asalkan tidak menyentuh aspek 3R.

“Berpolitik gaya 3R merupakan trend terkini yang saya lihat tidak ‘surut’ dan saya percaya ia akan berterusan menjelang PRN nanti,” katanya dalam sesi eksklusif editor media bersama Menteri Dalam Negeri di Kompleks Kementerian Dalam Negeri, di sini baru-baru ini.

Enam negeri yang akan mengadakan PRN ialah Kelantan, Negeri Sembilan, Selangor, Pulau Pinang, Kedah dan Terengganu.

Mengulas lanjut, Saifuddin Nasution berkata, tindakan sedemikian akan dipantau Pasukan Khas 3R yang ditubuhkan sejak Mac lepas.

“Saya percaya kepimpinan PDRM di bawah Tan Sri Razarudin Husain yang baru dilantik sebagai Ketua Polis Negara akan memberi tumpuan kepada trend berkenaan (politik gunakan isu 3R),” katanya.

Sementara itu, diminta mengulas mengenai persiapan PRN di enam negeri berkenaan, beliau berkata PDRM sentiasa berada pada tahap bersiap siaga dan mempunyai prosedur operasi standard (SOP) bagi menghadapi pilihan raya itu.

“SOP berkenaan antaranya memberi jaminan keselamatan terhadap rakyat yang keluar mengundi, selain memastikan tidak berlaku pelanggaran undang-undang khususnya pada PRN,” katanya. – BERNAMA


Muqharabbin letak jawatan Exco Pemuda UMNO hari ini

KUALA LUMPUR: Datuk Muhamad Muqharabbin Mokhtarrudin mengumumkan peletakan jawatan beliau selaku Exco Pemuda UMNO dan Ketua Pemuda UMNO Bahagian Lembah Pantai berkuat kuasa serta-merta, hari ini.

Beliau menerusi kenyataan yang dikeluarkan hari ini berkata surat rasmi berhubung peletakan jawatan beliau akan diserahkan kepada pucuk pimpinan UMNO dalam minggu ini.

“Saya mengucapkan jutaan terima kasih kepada para sahabat-sahabat UMNO Malaysia yang bersama saya dalam perjuangan semenjak 2018 hingga kini. Kita tetap bersahabat selamanya dan menjaga ukhwah sesama kita. Selamat maju jaya buat semua sahabat Ketua Ketua Pemuda UMNO seluruh negara,” katanya. – BERNAMA


SPR jadi tumpuan esok, umum tarikh penting PRU15

KUALA LUMPUR: Tumpuan seluruh negara esok akan terarah kepada Suruhanjaya Pilihan Raya (SPR), yang akan mengadakan mesyuarat khas bagi menentukan tarikh penting Pilihan Raya Umum Ke-15 (PRU15), susulan pembubaran Parlimen Ke-14 berkuat kuasa 10 Okt lepas.

Turut bakal dibincangkan ialah urusan Pilihan Raya Kecil (PRK) Dewan Undangan Negeri (DUN) Bugaya, Sabah.

Mesyuarat yang dijadualkan bermula pukul 10 pagi itu, dijangka berlangsung selama dua jam, diikuti pengumuman oleh Pengerusi SPR, Tan Sri Abdul Ghani Salleh.

Tarikh yang dijangka akan diumumkan termasuk tarikh keluar writ, hari penamaan calon, hari mengundi awal dan hari mengundi.

SPR juga akan mengumumkan jumlah pemilih berdaftar, jumlah petugas pilihan raya, jumlah premis yang akan digunakan sebagai pusat mengundi, saluran mengundi, peruntukan keseluruhan dan garis panduan pengundian.

Sebelum ini, PRU yang menyaksikan pilihan raya di peringkat Parlimen dan Dewan Undangan Negeri (DUN) seluruh negara (kecuali Sarawak) dijalankan secara serentak.

Kali ini, hanya negeri Pahang, Perak dan Perlis yang akan melaksanakan pilihan raya negeri masing-masing bersekali dengan peringkat Parlimen, berikutan langkah ketiga-tiga negeri berkenaan membubarkan DUN masing-masing.

Manakala negeri negeri diterajui PH iaitu Pulau Pinang, Negeri Sembilan dan Selangor serta negeri yang diterajui PAS iaitu Terengganu, Kelantan dan Kedah tidak membubarkan DUN dan tidak ada pilihan raya peringkat DUN diadakan.

Negeri-negeri yang baru sahaja mengadakan pilihan raya negeri seperti Sabah (September 2020), Melaka (November 2021), Sarawak (Disember 2021) dan Johor (Mac 2022) juga baru sahaja mengadakan pilihan raya negeri masing masing.

Ketika Perdana Menteri, Datuk Seri Ismail Sabri Yaakob mengumumkan pembubaran Parlimen Ke-14, beliau turut mengesyorkan negeri-negeri kecuali Sabah, Sarawak, Melaka dan Johor (masih belum mencapai tempoh matang) untuk membubarkan DUN masing-masing, bagi membolehkan pilihan raya peringkat Parlimen dan DUN diadakan serentak.

Pahang negeri pertama yang membubarkan DUN pada 14 Oktober, diikuti Perlis pada hari sama. Perak pula mengumumkan pembubaran DUN pada 17 Oktober.

Ini bermakna, pilihan raya akan diadakan di 222 kerusi parlimen di seluruh negara, serta 42 DUN di Pahang, Perlis (15 DUN) dan Perak (59 DUN).

PRK DUN Bugaya pula dijangka diadakan bersekali dengan PRU15, berikutan kematian penyandangnya Manis Muka Mohd Darah pada 17 November 2020 dan tertangguh ekoran proklamasi darurat bagi mencegah penularan pandemik COVID-19.

Pada 7 Oktober lepas, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menamatkan enam ordinan dan proklamasi darurat bagi menangguhkan PRK Parlimen Batu Sapi, Gerik dan DUN Bugaya yang diisytiharkan pada November dan Disember 2020, berkuat kuasa 6 Oktober lepas.

Sebelum pembubaran Parlimen diumumkan secara rasmi lagi, pelbagai spekulasi beredar di media sosial berkenaan tarikh PRU15 dengan kebanyakannya menjangkakan ia akan diadakan selewat-lewatnya pada pertengahan November, berikutan ramalan berlaku bencana banjir akibat Monsun Timur Laut.

Susulan itu, persiapan SPR kali ini dijangka agak berbeza memandangkan sekolah atau dewan yang lazimnya digunakan sebagai pusat mengundi mungkin akan dijadikan pusat pemindahan sementara (PPS) mangsa banjir.

Persiapan lain juga mungkin diperlukan termasuk pertambahan petugas dan bantuan lojistik seperti pengangkutan dan lokasi yang bersesuaian.

Mengikut data SPR setakat Januari lepas, seramai 5.8 juta pemilih baharu akan ditambah kepada daftar pemilih semasa iaitu 15.3 juta, susulan pelaksanaan Pendaftaran Pemilih Secara Automatik (PPSA) pada 15 Disember 2021.

Ini menjadikan jumlah keseluruhan pemilih sebanyak 21.1 juta. Pada PRU14 jumlah pemilih berdaftar adalah 14.9 juta.

Sebanyak 1.2 juta pengundi berusia 18 hingga 20 tahun yang turut didaftarkan secara automatik di bawah pelaksanaan Undi18. – BERNAMA


Jangan persenda, salah guna logo halal – Noh

KUALA LUMPUR: Orang ramai khususnya peniaga diingatkan agar tidak menyalahgunakan logo halal kerana perbuatan tersebut dianggap tidak menjaga sensitiviti masyarakat Islam.

Menteri Pembangunan Usahawan dan Koperasi Tan Sri Noh Omar berkata perbuatan itu juga secara tidak langsung mempersendakan kewibawaan pengiktirafan makanan halal yang diperjuangkan selama ini.

“Saya harap jangan ada pihak yang cuba menyalahgunakan logo halal, mempermainkan logo halal kerana ini amat sensitif sebab dalam negara kita ini kita kena menghormati kebebasan beragama,” katanya selepas melancarkan Festival Makanan Halal Tanpa Tunai di Menara Kembar Bank Rakyat di sini hari ini.

Namun Noh berkata, sijil dan logo halal mampu menjadi daya tarikan kepada usahawan dalam memajukan perniagaan mereka dan harus dimanfaatkan.

Katanya, logo halal khususnya dalam industri penyediaan makanan boleh menarik pelanggan sama ada  yang beragama Islam atau bukan Islam.

Mengulas mengenai festival yang menghimpunkan 150 peniaga makanan halal hari ini, beliau berkata ia akan berlangsung sehingga 23 Sept dan jumlah jualan yang disasarkan adalah sebanyak RM1 juta.

Menurut Noh, tema festival yang menumpukan kepada penjualan makanan halal itu juga bertujuan mempromosi budaya transaksi tanpa tunai dalam kalangan pengguna.

Katanya, perkara itu sejajar dengan aspirasi kerajaan untuk meningkatkan kecelikan kewangan Keluarga Malaysia, sesuai dengan peredaran zaman.

“Keluarga Usahawan juga diharap dapat menggunakan platform tanpa tunai sebagai satu daripada enjin pertumbuhan perniagaan mereka, di samping memanfaatkan teknologi agar terus mampan dan lestari,” katanya. – BERNAMA


RM6.7 bilion setiap tahun, kerajaan putuskan untuk ‘reform’ TVET

PUTRAJAYA: Institusi Pendidikan dan Latihan Teknikal dan Vokasional (TVET) Malaysia akan melalui beberapa pembaharuan (reform), kata Timbalan Perdana Menteri, Datuk Seri Ahmad Zahid Hamidi.

Pengerusi Jawatankuasa Majlis TVET Negara itu berkata, kerajaan telah membelanjakan sebanyak RM6.7 bilion setiap tahun untuk TVET yang menimbulkan keprihatinan kerajaan.

“Kita amat prihatin terhadap perbelanjaan yang cukup besar, yang telah dibelanjakan setiap tahun, yang mana RM6.7 bilion untuk mengendalikan pusat-pusat TVET.

“Pihak kerajaan melalui 12 kementerian dan sebuah jabatan telah mengendalikan sebanyak 642 pusat TVET yang menawarkan lebih sedikit 6,000 kursus.

“Kami telah mengambil keprihatinan terhadap kursus-kursus yang bertindih, di mana terdapat kementerian dan agensi yang terpaksa menawarkan kursus yang sama, yang melakukan perebutan memperolehi pelajar bagi memasuki pusat-pusat TVET berkenaan.

“Terdapat pusat TVET yang melahirkan lepasan pelajarnya, di mana kebolehpasaran berada di tahap yang rendah. Untuk itu, mesyuarat hari ini telah mengambil beberapa keputusan untuk ‘reform’,” kata Zahid.

Beliau berkata demikian selepas mempengerusikan Mesyuarat Majlis TVET Negara yang diadakan di Bangunan Perdana Putra pada Selasa.

Antara ‘reform’ yang disebut Menteri Kemajuan Desa dan Wilayah itu ialah mewujudkan sekretariat tetap bagi menyelaraskan pertindihan kursus yang berlaku.

“Kita mewujudkan sekretariat tetap bagi menyelaraskan pertindihan yang berlaku dengan turut menterlibatkan pihak swasta yang menjadi pemain industri untuk menjalin perkongsian pintar dengan pusat-pusat TVET yang bersesuaian dengan industri berkenaan

“Kita akan minta supaya pemain industri itu dapat memberikan latihan kepada pensyarah-pensyarah yang telah bekerja di pusat TVET itu supaya bersesuaian dengan kemahiran yang diperlukan dalam industri itu.

“Kita juga mahu bahawa pihak swasta itu memberikan peralatan dan perkakasan yang sesuai untuk pengajaran,” jelas Ahli Parlimen Bagan Datuk itu.

Author

Faridah Amiratul

View all posts

View all posts


Perluas Menu Rahmah ke Sabah – Warisan

KOTA KINABALU: Parti Warisan (Warisan) hari ini memuji inisiatif Menu Rahmah oleh kerajaan Persekutuan dan menggesa kerajaan Sabah yang dipimpin Gabungan Rakyat Sabah (GRS) supaya memperluas inisiatif itu ke negeri berkenaan.

Naib Presiden Warisan, Datuk Junz Wong berkata, Menu Rahmah ialah satu inisiatif yang bagus diperkenalkan kerajaan Persekutuan bagi menawarkan lebih banyak pilihan tempat makan selain mengurangkan beban kos sara hidup rakyat.

“Inisiatif ini menerima maklum balas yang bagus di Semenanjung Malaysia, malah rakyat daripada golongan B40 dan M40 juga membanjiri kedai yang menyertai usaha ini untuk menikmati makan tengah hari pada harga hanya RM5.

“Berapa kerap anda mendengar sepinggan hidangan berharga RM5 pada masa ini? Menu nasi bajet pun harganya lebih daripada itu.

“Tetapi malangnya inisiatif ini hampir tidak didengar atau dilihat di Sabah walaupun kos harga makanan di kedai di Sabah lebih tinggi dari Semenanjung Malaysia. Saya rasa rakyat Sabah pastinya ingin menikmati makan tengah hari dengan harga hanya RM5,” kata Ahli Dewan Undangan Undangan Negeri (ADUN) Tanjung Aru itu dalam kenyataan di sini.

Wong berkata, terdapat banyak cara kerajaan negeri boleh menyokong seterusnya memperluas inisiatif ini, sebagai contoh, menawarkan insentif seperti diskaun atau pengecualian lesen perniagaan, bayaran penilaian dan sebagainya untuk menggalakkan premis perniagaan makanan tempatan di Sabah menyertai inisiatif itu.

Selasa lepas, Kementerian Perdagangan Dalam Negeri dan Kos Sara Hidup (KPDN) melancarkan Menu Rahmah yang menawarkan hidangan makan tengah hari atau makan malam berharga RM5 sepinggan di 15,000 premis menjual makanan yang menyertainya di seluruh negara.

Menu itu terdiri daripada hidangan seimbang yang merangkumi nasi putih, satu pilihan protein sama ada ayam atau ikan, dan sayur yang ditawarkan kepada mereka yang terjejas akibat kenaikan kos sara hidup ketika ini. – BERNAMA


SPRM pantau industri e-sukan – Azam Baki

SEPANG: Industri sukan elektronik (e-sukan) kini dalam radar dan pemantauan Suruhanjaya Pencegahan Rasuah Malaysia (SPRM).

Ketua Pesuruhjaya SPRM, Tan Sri Azam Baki berkata, pihaknya melihat industri itu mudah terdedah dan membuka peluang kepada aktiviti dan transaksi rasuah.

Beliau berkata, walaupun SPRM belum membuka sebarang siasatan kes, pihaknya sudah menerima maklumat berhubung aktiviti salah laku rasuah dalam industri itu.

Lebih membimbangkan, katanya, industri itu juga berdepan cabaran kerana ia tidak membabitkan transaksi perbankan sebaliknya dalam bentuk digital seperti bitcoin.

“Kami akan terus berwaspada dengan sebarang aktiviti berunsur rasuah dalam sukan elektronik atau e-sports di negara ini.

“Berdasarkan laporan media antarabangsa, terdapat kenyataan menyatakan tiada perundangan atau kerangka dasar yang mengawal selia operasi pengendali sukan elektronik sekali gus terdedah dengan dua risiko rasuah.

“Dua risiko itu adalah kejohanan e-sports yang kompetitif dan tidak terkawal, seterusnya penipuan data digital sukan seperti memanipulasi keputusan perlawanan melalui pelbagai platform,” katanya selepas merasmikan Persidangan Penyelidikan Governans, Integriti dan Antirasuah Kali Ke-2 Tahun 2023 di sini hari ini.

Katanya, industri ini juga terdedah dengan pengaturan perlawanan serta transaksi digital yang dilihat akan menimbulkan masalah kepada pihak penguat kuasa untuk membuat penjejakan.

Bagaimanapun, Azam berkata, buat masa ini SPRM masih belum menerima sebarang aduan berhubung berlakunya kejadian atau kes rasuah dalam e-sukan, namun sentiasa memantau perkara tersebut secara teliti agar tidak menular dalam kalangan masyarakat.

“Jangan sudah berlaku nanti, baru hendak bertindak dan sedar. Industri sukan dahulu dan sekarang masih lagi sama, masih lagi ada aktiviti rasuah membabitkan sukan,” katanya.

Katanya, ketika ini, landskap industri e-sukan dilihat lebih mencabar dan menjadi perhatian kerana potensi dan nilai komersial tinggi yang mampu dijana oleh sektor itu. – Utusan

Author

Media Variasi

View all posts

View all posts